IL-KUMMISSJONI EWROPEA Brussell, 25.6.2019 COM(2019) 299 final RAPPORT TAL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI







Rapport Annwali dwar il-Ġestjoni u l-Prestazzjoni tal-Baġit tal-UE għall-2018



Werrej DAĦLA 3 SOMMARJU EŻEKUTTIV 7 INTRODUZZJONI 21 TAQSIMA 1 — IL-PRESTAZZJONI U R-RIŻULTATI 22 1.Baġit tal-UE orjentat lejn ir-riżultati 23 2.Kompetittività għat-tkabbir u għall-impjiegi (intestatura tal-baġit 1A) 32 3.Koeżjoni ekonomika, soċjali u territorjali (intestatura tal-baġit 1B) 68 4.Tkabbir sostenibbli: riżorsi naturali (intestatura tal-baġit 2) 81 5.Sigurtà u Ċittadinanza (intestatura tal-baġit 3) 97 6.Ewropa Globali (intestatura tal-baġit 4) 116 7.Strumenti speċjali 140 TAQSIMA 2 — IL-KONTROLL INTERN U L-ĠESTJONI FINANZJARJA 144 1.Il-baġit tal-UE huwa ġestit kif suppost 144 2.Is-sistemi ta’ kontroll huma kosteffettivi 149 3.Il-korrezzjonijiet u l-irkupri finanzjarji juru li ċ-ċiklu ta’ kontroll pluriennali jipproteġi l-baġit tal-UE 160 4.L-istrateġija tal-Kummissjoni ta’ kontra l-frodi ġiet aġġornata 165

5.Il-ġestjoni tipprovdi aċċertament raġonevoli u l-impatt finanzjarju tar-riżervi huwa limitat 168 6.Aċċertament miksub permezz tal-ħidma tas-Servizz tal-Awditjar Intern 174 7.Sommarju tal-konklużjonijiet dwar il-ħidma mwettqa mill-Kumitat tal-Progress tal-Awditjar 176 8.Awditjar estern u kwittanza: nitgħallmu mill-imgħoddi sabiex intejbu l-futur 179 9.Ġestjoni organizzazzjonali 181 ANNESSI Kelmtejn qabel Bi pjaċir qed nippreżenta r-Rapport Annwali dwar il-Ġestjoni u l-Prestazzjoni tal-Baġit tal-UE għall-2018. Ir-rapport jipprovdi ħarsa ġenerali lejn il-prestazzjoni, il-ġestjoni u l-protezzjoni tal-baġit tal-UE. Jispjega kif il-baġit tal-UE jappoġġa l-prijoritajiet politiċi tal-UE u jiddeskrivi kemm ir-riżultati miksuba kif ukoll ir-rwol li għandha l-Kummissjoni sabiex tiżgura l-ogħla standards fil-ġestjoni finanzjarja. Dan ir-rapport huwa parti mill-pakkett tal-Kummissjoni tar-rapportar finanzjarju u ta’ rendikont integrat. Jissodisfa l-obbligi tagħna skont ir-regolament finanzjarju u huwa parti essenzjali mis-sistema ferm żviluppata tagħna ta’ responsabbiltà finanzjarja. Minkejja d-daqs relattivament modest tiegħu, il-baġit tal-UE jagħmel differenza kbira għal miljuni ta’ Ewropej. Jaħdem flimkien mal-baġits nazzjonali u jappoġġa l-prijoritajiet politiċi f’oqsma li fihom għandu valur reali u fejn jista’ jipprovdi riżultati bl-aktar mod effiċjenti. Il-prinċipju ta’ gwida tiegħi huwa li l-baġit tal-UE jenħtieġ li jiffoka fuq oqsma fejn jista’ jkollu impatt akbar min-nefqa pubblika f’livell nazzjonali. Pereżempju, l-ebda Stat Membru waħdu ma jista’ jiffinanzja proġetti ta’ infrastruttura jew ta’ riċerka kbar li għandhom l-iskala meħtieġa sabiex jikkompetu ma’ atturi kbar bħaċ-Ċina jew l-Istati Uniti. Ċerti sfidi li taffaċċa l-UE huma globali. It-terroriżmu, il-kriminalità organizzata, it-tibdil fil-klima, id-diżastri naturali jew l-epidemiji ma għandhomx fruntieri. Dawn l-isfidi huma indirizzati bl-aħjar mod fuq livell pan-Ewropew bl-għajnuna tal-baġit tal-UE. Iżda l-baġit tal-UE, minkejja li wera li huwa flessibbli, huwa ta’ daqs limitat. Għaldaqstant, it-teħid ta’ deċiżjonijiet irid ikun aktar informat u aktar ibbażat fuq l-evidenza minn qatt qabel, sabiex il-flus jiġu allokati fejn ikunu meħtieġa l-aktar. F’dan ir-rapport, aħna niddeskrivu l-bosta modi li bihom il-baġit tal-UE kkontribwixxa għall-kisba tal-għanijiet komuni tagħna fl-2018. L-enfasi fl-2018 kienet fuq it-tisħiħ tal-irkupru ekonomiku billi ninvestu f’oqsma ewlenin li jippromwovu l-ħolqien tal-impjiegi. Il-Fond Ewropew għall-Investimenti Strateġiċi, il-Faċilità Nikkollegaw l-Ewropa u l-Fondi Strutturali u ta’ Investiment Ewropej ilkoll kellhom rwol importanti x’jaqdu f’dan il-proċess. Nistiednek tiskopri l-istejjer wara ħafna mill-investimenti tal-UE fuq il-portal “InvestEU” (https://europa.eu/investeu). Il-baġit tal-UE offra wkoll appoġġ b’saħħtu f’oqsma prijoritarji oħra bħall-approċċ komprensiv tal-UE lejn il-migrazzjoni, l-unjoni tas-sigurtà, ir-riċerka mill-aktar avvanzata, l-azzjoni esterna tal-UE, filwaqt li għen ukoll sabiex jintlaħqu l-objettivi trażversali tal-politiki bħall-azzjoni klimatika u l-bijodiversità. Dan ir-rapport jispjega wkoll il-passi li qegħdin nieħdu sabiex niżguraw li l-baġit tal-UE jkun ġestit skont l-ogħla standards ta’ ġestjoni finanzjarja tajba. Permezz ta’ dan ir-rapport, il-Kummissjoni tassumi r-responsabbiltà politika kumplessiva għall-ġestjoni tal-baġit tal-UE fl-2018. Il-Kummissjoni tissorvelja bir-reqqa l-implimentazzjoni tal-baġit tal-UE fil-prattika. Jekk jinstab li l-Istati Membri jew il-benefiċjarji finali nefqu flus tal-UE b’mod mhux korrett, il-Kummissjoni tieħu passi immedjati sabiex tikkoreġi dawn l-iżbalji u tirkupra l-fondi skont kif ikun il-bżonn. Il-Kummissjoni tistma li, wara l-korrezzjonijiet u l-irkupri, il-livell li jifdal ta’ żball għan-nefqa tal-2018 ser ikun anqas minn 1 %, ferm anqas mil-livell limitu ta’ materjalità. L-2018 kienet kontinwazzjoni tal-progress ferm sinifikanti li għamilna fl-aħħar snin fil-ġestjoni finanzjarja. Is-sistemi tal-UE li jidentifikaw u jikkoreġu żbalji u li jiġġieldu kontra l-frodi huma maturi u robusti. Dan ġie rikonoxxut mill-Qorti Ewropea tal-Awdituri. Aħna se nibqgħu viġilanti u ser inkomplu niżguraw li l-baġit tal-UE jkun protett b’mod adegwat fis-snin futuri. Dan huwa partikolarment importanti fil-kuntest ta’ ambjent politiku dejjem aktar impenjattiv. Ir-rapportar b’mod konsistenti u effettiv iżid ir-responsabbiltà fl-infiq tal-UE, u mhux biss strettament għall-finijiet ta’ konformità legali. Dan jgħin sabiex jinvolvi liċ-ċittadini u lil partijiet ikkonċernati oħrajn, u sabiex jerġa’ jġib il-kunfidenza u l-fiduċja tagħhom fl-Unjoni Ewropea. L-2018 kienet ukoll is-sena li fiha l-Kummissjoni għamlet il-proposti tagħha għall-qafas finanzjarju pluriennali futur, f’Mejju u f’Ġunju 2018. . Ġie organizzat rieżami estensiv tal-infiq ( ), li analizza l-prestazzjoni tal-programmi kollha. L-approċċ tiegħi kien li nuża l-valur miżjud tal-UE bħala kriterju ċentrali biex ikun il-bażi għall-infiq futur kollu, sabiex tingħata spinta lill-finanzjament għal prijoritajiet ġodda, jiġu mmodernizzati l-programmi eżistenti, filwaqt li fejn possibbli jsiru simplifikazzjonijiet u integrazzjonijiet u sabiex l-Unjoni tingħata baġit aktar flessibbli. Jien nemmen li l-Kummissjoni pproponiet baġit modern għal Unjoni li tħares, tawtonomizza u tiddefendi, u li huwa bbilanċjat u realistiku. Ftehim tempestiv dwar il-qafas futur jikkonferma l-impenn kondiviż tal-istituzzjonijiet tal-UE sabiex jisfruttaw kull euro investit permezz tal-baġit tal-UE. Günther H. Oettinger

Il-Kummissarju għall-Baġit u r-Riżorsi Umani





SOMMARJU EŻEKUTTIV Sommarju eżekuttiv Ir-Rapport Annwali dwar il-Ġestjoni u l-Prestazzjoni tal-Baġit tal-UE jippreżenta l-aħħar informazzjoni dwar ir-riżultati miksuba bil-baġit tal-UE (it-Taqsima 1) u dwar kif jiġi ġestit u protett il-baġit tal-UE (it-Taqsima 2). It-Taqsima 1 hija strutturata skont l-intestatura tal-baġit. Din tispjega kif il-programmi finanzjarji tal-UE kkontribwew għall-prijoritajiet politiċi tal-UE. Tiġbor ukoll fil-qosor l-aħħar riżultati ta’ evalwazzjoni dwar il-prestazzjoni ta’ dawn il-programmi. L-2018 kienet il-ħames sena tal-qafas finanzjarju pluriennali kurrenti, li jkopri s-snin bejn l-2014 u l-2020. Minħabba l-adozzjoni tard tal-qafas finanzjarju pluriennali, ġie esperjenzat dewmien fil-bidu tal-perjodu. Issa, il-programmi finanzjarji tal-UE huma operazzjonali għalkollox. Dawn joffru appoġġ b’saħħtu u tanġibbli għall-prijoritajiet politiċi tal-UE f’diversi oqsma. Intestatura tal-baġit 1A — Tisħiħ tal-impjiegi, tat-tkabbir u tal-investiment Meta l-Kummissjoni ta’ Juncker bdiet il-mandat tagħha fil-perjodu ta’ wara l-kriżi ekonomika u finanzjarja, din wiegħdet li ddaħħal aktar nies fid-dinja tax-xogħol. Flimkien mal-Istati Membri, hija wettqet dak li wiegħdet. Aktar Ewropej għandhom impjieg minn qatt qabel, b’240,7 miljun ruħ li għandhom impjieg. Aktar minn 12-il miljun minn dawn l-impjiegi nħolqu mill-bidu tal-mandat ta’ din il-Kummissjoni. Il-qgħad fost iż-żgħażagħ jinsab fl-anqas livell tiegħu mill-2008 ’l hawn, għad li għadu għoli wisq f’ħafna partijiet tal-UE. Il-baġit tal-UE kien strumentali f’dawn il-kisbiet u għadu joffri sors vitali ta’ investiment madwar l-Ewropa. Mill-bidu tal-Kummissjoni Juncker inħolqu aktar minn 12-il miljun impjieg. Il-qgħad fost iż-żgħażagħ naqas minn 24 % fl-2014 għal 14 % f’Diċembru 2018. Il-prijorità għall-baġit tal-UE fl-2018 kienet li jibni fuq l-irkupru ekonomiku, b’mod partikolari billi jagħti spinta ulterjuri lill-investiment. L-investiment irpilja sew bis-saħħa ta’ aktar minn EUR 408 biljun ( ) f’investimenti skattati mill-Fond Ewropew għall-Investimenti Strateġiċi. Dan il-fond, imniedi mill-Kummissjoni flimkien mal-Grupp tal-Bank Ewropew tal-Investiment ( ) fl-2015, jattira finanzjament privat f’oqsma bħat-trasport, l-enerġija, il-kura tas-saħħa, l-intrapriżi żgħar u medji kif ukoll it-teknoloġiji tal-informazzjoni u l-komunikazzjoni. B’dan il-mod, dan jkabbar l-impatt tal-baġit tal-UE. It-tul tal-ħajja tal-Fond Ewropew għall-Investimenti Strateġiċi ġie estiż minn nofs l-2018 għal tmiem l-2020, b’mira ġdida ta’ investiment ta’ EUR 500 biljun ( ). Huwa mistenni li dan il-pjan se jgħin sabiex jinħolqu madwar 1,4 miljun impjieg ġdid sal-2020, filwaqt li l-prodott domestiku gross tal-UE se jiżdied b’madwar 1,3 %. Bis-saħħa ta’ dawn l-investimenti, 11-il miljun unità domestika oħra jgawdu aċċess tal-internet b’veloċità għolja, aktar minn 4 miljun unità domestika jużaw l-enerġija minn sorsi rinnovabbli, u 30 miljun Ewropew jibbenefikaw minn kura tas-saħħa aħjar. Sal-31 ta’ Diċembru 2018, il-Fond Ewropew għall-Investimenti Strateġiċi mmobilizza aktar minn EUR 370 biljun f’investiment madwar l-Ewropa mill-2015 ’l hawn, ferm aktar mill-mira inizjali ta’ EUR 315-il biljun, u jinsab fi triqtu sabiex jilħaq il-mira miżjuda għall-2020 ta’ EUR 500 biljun. Il-Fond Ewropew għall-Investimenti Strateġiċi għen sabiex jiġi ffinanzjat il-bini ta’ nofs miljun dar affordabbli, jittejbu s-servizzi tal-kura tas-saħħa għal 30 miljun Ewropew, tittejjeb l-infrastruttura ferrovjarja u urbana għal 95 miljun passiġġier u jiġi appoġġat l-aċċess għall-finanzjament għal aktar minn 280 000 intrapriża żgħira u medja. L-investimenti strateġiċi saħħew ukoll it-tkabbir ekonomiku u l-kompetittività billi ffinanzjaw infrastruttura importanti tat-trasport, tal-enerġija jew tat-telekomunikazzjoni. Dawn l-investimenti jiffokaw fuq oqsma li fihom l-UE tippermetti impatt akbar min-nefqa pubblika f’livell nazzjonali. Il-Faċilità Nikkollegaw l-Ewropa taqdi rwol importanti fl-iżvilupp ta’ infrastrutturi bħal dawn, li jwittu wkoll it-triq għal netwerk tal-enerġija tal-UE b’intensità inqas qawwija ta’ karbonju. Fl-2018, din il-faċilità qiegħdet għad-dispożizzjoni EUR 1,4 biljun f’għotjiet tal-UE, li jridu jiġu kombinati mal-finanzjament mill-Fond Ewropew għall-Investimenti Strateġiċi u minn sorsi oħra. Il-Faċilità Nikkollegaw l-Ewropa parzjalment tiffinanzja mina ġdida taħt l-Istrett ta’ Fehmarn wiesgħa 18-il km, bejn Rødby fid-Danimarka u Puttgarden fil-Ġermanja. Il-ħin tal-ivvjaġġar bil-karozza bejn Copenhagen u Hamburg se jitnaqqas b’madwar siegħa (1), u b’sagħtejn (2) għat-trasport tal-merkanzija bil-ferrovija. Il-baġit tal-UE qed jagħti wkoll riżultati bis-saħħa ta’ programmi spazjali bħal Galileo, Copernicus u EGNOS. L-ebda Stat Membru li jaġixxi waħdu ma seta’ jtella’ 26 satellita fl-orbita, li minnhom ibbenefikaw 500 miljun ( ) utent minn madwar id-dinja sa tmiem l-2018. Fl-2018, ġew varati erba’ satelliti Galileo ġodda għall-monitoraġġ aħjar tal-oċeani, tal-art u tal-atmosfera. Is-sinjali u d-data spazjali tal-UE qed ibiddlulna ħajjitna b’servizzi għal navigazzjoni aħjar, biedja ta’ preċiżjoni, monitoraġġ tal-għelejjel, rispons għald-diżastri naturali, is-salvataġġ tal-ħajjiet fil-baħar, it-tiftix u s-salvataġġ ta’ nies mgħammra bi trażmettitur għas-sokkors, u l-monitoraġġ ta’ bastimenti u ta’ tniġġis biż-żejt. Fi tmiem l-2018, 315-il ajruport fi kważi kull pajjiż tal-UE qed jużaw is-Sistema Ewropea ta’ Navigazzjoni b’Kopertura Ġeostazzjonarja, li tagħmel l-inżul f’kundizzjonijiet tat-temp diffiċli aktar sikur u tevita dewmien u tibdil tar-rotot. Minn April 2018, Galileo qed jiġi integrat fit-tipi kollha ta’ karozzi mibjugħa fl-Ewropa, sabiex b’hekk jinteraġixxu mas-sistema tas-sejħa ta’ emerġenza eCall. Copernicus ipprovda mapep ta’ emerġenza għal 80 % tal-għargħar fl-Ewropa. Dan għen lis-servizzi nazzjonali ta’ emerġenza billi pprovda ħarsa ġenerali aħjar tas-sitwazzjoni u sabiex dawn ikunu aktar effettivi matul l-operazzjonijiet ta’ salvataġġ. L-2018 immarka wkoll kapitlu ġdid fil-kooperazzjoni Ewropea għad-difiża bil-Fond Ewropew għad-Difiża. Fl-2018, ġew allokati EUR 40 miljun għar-riċerka kollaborattiva f’teknoloġija u fi prodotti innovattivi tad-difiża. Il-Kummissjoni adottat il-programmi ta’ ħidma biennali sabiex tikkofinanzja proġetti konġunti ta’ żvilupp tal-kapaċitajiet tad-difiża fl-2019-2020 b’kontribuzzjoni mill-UE ta’ EUR 500 miljun. L-UE qed tinvesti ( ) EUR 35 miljun fil-proġett ta’ riċerka Ocean2020. Dan il-proġett jgħaqqad flimkien lil 42 sieħeb minn 15-il Stat Membru sabiex jappoġġaw missjonijiet ta’ sorveljanza marittima fil-baħar billi jintegra droni u sottomarini mingħajr ekwipaġġ f’operazzjonijiet tal-flotot. Appoġġ għar-riċerka u l-innovazzjoni mill-aktar avvanzati Il-baġit tal-UE kompla jsostni l-impenn tal-UE sabiex tappoġġa r-riċerka u l-innovazzjoni mill-aktar avvanzati, b’enfasi fuq il-kollaborazzjoni bejn il-pajjiżi, ir-rilevanza industrijali u l-ekonomiji ta’ skala. Orizzont 2020, il-programm qafas tal-UE għar-riċerka u għall-innovazzjoni, huwa l-akbar programm ta’ finanzjament tar-riċerka transnazzjonali fid-dinja. Huwa wkoll l-akbar programm ta’ riċerka u ta’ innovazzjoni fl-istorja tal-UE, bi kważi EUR 80 biljun f’finanzjament disponibbli fuq 7 snin ( ). Fl-2018, għal Orizzont 2020 tnedew sejħiet għal proposti li jiswew EUR 10 biljun. Permezz ta’ finanzjament minn Orizzont 2020, iċ-Ċentru Konġunt tar-Riċerka żviluppa u jopera l-unika sistema awtomatika fid-dinja ta’ twissija kontra t-tsunami, u huwa stess ukoll jużaha. Din kapaċi tikkalkola malajr l-għoli u l-ħin tal-ivvjaġġar stmati tal-mewġa u awtomatikament tibgħat messaġġ ta’ twissija permezz tas- sistema globali ta’ twissijiet dwar diżastri u ta’ koordinazzjoni.

Orizzont 2020 jipprovdi qafas strateġiku komuni għall-finanzjament mill-UE għar-riċerka u l-innovazzjoni. Huwa kruċjali sabiex jiġi żgurat li l-pajjiżi tal-UE jipproduċu xjenza u teknoloġija tal-ogħla livell dinji. Dan jgħin sabiex jitneħħew l-ostakli għall-innovazzjoni u jagħmilha eħfef għas-settur pubbliku u għal dak privat sabiex jaħdmu flimkien fis-sejbien ta’ soluzzjonijiet għal sfidi soċjetali kbar. L-appoġġ tal-UE għar-riċerka u għall-innovazzjoni jistimola l-kooperazzjoni bejn timijiet ta’ riċerka f’pajjiżi u f’dixxiplini differenti li huma vitali sabiex isiru skoperti rivoluzzjonarji. Jippermetti lill-UE tilħaq il-prijoritajiet bħall-Ftehim ta’ Pariġi dwar it-tibdil fil-klima ( ). Orizzont 2020 ikkontribwixxa b’mod dirett għall-objettiv ġenerali ta’ tisħiħ tat-tmexxija u tal-kompetittività industrijali tal-UE. Kien ta’ suċċess partikolari biex jixpruna l-innovazzjoni minn intrapriżi żgħar u medji. Il-mira ġenerali ta’ parteċipazzjoni ta’ 20 % saħansitra nqabżet ( ). L-Impriża Konġunta għall-Computing ta’ Prestazzjoni Għolja Ewropew bdiet topera f’Novembru 2018. Din se tgħaqqad ir-riżorsi tal-pajjiżi tal-UE u ta’ dawk parteċipanti sabiex tibni fl-Ewropa infrastruttura tal-ogħla livell għas-supercomputing u għad-data u ekosistema kompetittiva għall-innovazzjoni fit-teknoloġiji u fl-applikazzjonijiet rilevanti. Bis-saħħa tar-riċerka u tal-finanzjament parzjali minn Orizzont 2020 li saru fl-2018, mara ta’ 45 sena fl-Iżvezja saritilha kirurġija sabiex tirċievi id robotika permanenti, li hija tista’ tuża ta’ kuljum. L-appoġġ għaż-żgħażagħ Ewropej Il-baġit tal-UE ħoloq opportunitajiet ta’ studju u ta’ vvjaġġar barra l-pajjiż u għen lil żgħażagħ qiegħda jsibu impjieg jew jattentu taħriġ sabiex iżidu l-possibbiltajiet tagħhom li jsibu impjieg. Kull sena, aktar minn 3,5 miljun żagħżugħ u żagħżugħa rreġistrati taħt il-Garanzija għaż-Żgħażagħ jirċievu offerti ta’ impjieg, ta’ edukazzjoni, ta’ traineeship jew ta’ apprendistat. Mill-2014, b’kollox aktar minn 14-il miljun ibbenefikaw minn din l-iskema. Erasmus+ huwa wieħed mill-modi ewlenin għall-Ewropej sabiex jesperjenzaw l-identità Ewropea fid-diversità kollha tagħha. Fl-2018, Erasmus+ ippermetta lil madwar 800 000 għalliem, lecturer, ħarrieġ, persunal tal-edukazzjoni u persuni li jaħdmu maż-żgħażagħ sabiex jiksbu ħiliet ġodda barra pajjiżhom u jsaħħu l-impjegabbiltà futura tagħhom. Il-programm emblematiku wera l-flessibbiltà tiegħu bl-appoġġ li ta għat-twaqqif tal-“Universitajiet Ewropej” u tal-iskambji virtwali ta’ Erasmus+. Barra minn hekk, il-Kummissjoni nediet inizjattiva pilota, DiscoverEU ( ), li tagħti lil żgħażagħ ta’ 18-il sena l-opportunità li jivvjaġġaw madwar l-Ewropa, jitgħallmu minn kulturi oħra u jesploraw l-identità Ewropea tagħhom. Il-Kummissjoni biħsiebha tiżviluppa DiscoverEU ulterjorment u, għalhekk, inkludietha fil-proposti tagħha għall-programm Erasmus li jmiss. Il-programm tal-Korp Ewropew ta’ Solidarjetà ( ) għandu r-regoli u l-baġit tiegħu stess u ppermetta lil numru kbir ta’ żgħażagħ sabiex jagħtu l-għajnuna tagħhom; jesploraw, jitgħallmu u jiżviluppaw, permezz ta’ attivitajiet bħall-għoti ta’ għajnuna lil dawk imċaħħda soċjalment, il-ħarsien tal-ambjent jew il-bini mill-ġdid u l-għoti ta’ tama ġdida lill-komunitajiet wara diżastru naturali. Mindu beda fl-1987, aktar minn 10 miljun ruħ ħadu sehem f’Erasmus. Bejn Lulju u Ottubru 2018 madwar 15 000 żagħżugħ u żagħżugħa kellhom l-opportunità li jesploraw l-Ewropa bil-ferrovija permezz ta’ pass tal-ivvjaġġar DiscoverEU. Mal-14 500 oħra ntgħażlu fil-fażi ta’ applikazzjonijiet ta’ Novembru 2018. Sa tmiem Diċembru 2018, madwar 100 000 żagħżugħ u żagħżugħa bi skop ċiviku kienu rreġistraw sabiex jissieħbu fil-Korp Ewropew ta’ Solidarjetà. Kważi 11 000 minnhom kienu sostnew lil individwi u komunitajiet fil-bżonn madwar l-Ewropa, primarjament permezz ta’ attivitajiet ta’ volontarjat. Il-kontribuzzjoni tal-baġit tal-UE għall-implimentazzjoni tal-Garanzija għaż-Żgħażagħ kienet sostanzjali, billi ħolqot opportunitajiet għaż-żgħażagħ sabiex jistudjaw u jivvjaġġaw barra l-pajjiż u billi għenithom isibu xogħol jew jaċċessaw taħriġ sabiex iżidu l-possibbiltajiet tagħhom li jsibu impjieg. Ta’ kull sena, minn mindu tnieda ( ), aktar minn 3,5 miljun żagħżugħ u żagħżugħa rreġistrati fil-Garanzija għaż-Żgħażagħ irċivew offerti ta’ impjieg, biex ikomplu l-istudji tagħhom, traineeship jew apprendistat. Intestatura tal-baġit 1B — L-ixprunar tal-ħolqien tal-impjiegi, tat-tkabbir sostenibbli u tal-innovazzjoni permezz tal-politika ta’ koeżjoni Il-politika ta’ koeżjoni, b’baġit ta’ EUR 352 biljun (għall-2014-2020), kważi terz mil-baġit totali tal-UE, għandha l-għan li tnaqqas id-disparitajiet u tappoġġa l-koeżjoni ekonomika, soċjali u territorjali tal-UE. Il-kontribuzzjoni b’saħħitha ta’ din il-politika hija evidenzjata mill-irkupru b’saħħtu tal-Istati Membri u tar-reġjuni anqas żviluppati meta mqabbla mal-bqija tal-UE f’termini tal-produttività u tal-prodott domestiku gross per capita. Il-fondi jappoġġjaw b’mod dirett il-kisba tal-prijoritajiet ewlenin tal-UE u l-implimentazzjoni tar-rakkomandazzjonijiet speċifiċi għall-pajjiżi fil-kuntest tas-Semestru Ewropew, kif ukoll jiżguraw il-kundizzjonijiet ta’ investiment neċessarji permezz tas-segwitu tal-kundizzjonijiet ex ante stabbiliti għall-programmi 2014-2020. L-EUR 1 f’investiment tal-politika ta’ koeżjoni li sar fil-perjodu 2007-2013 huwa mistenni jiġġenera EUR 2,74 fi prodott domestiku gross addizzjonali sal-2023. Matul l-istess perjodu nħolqu madwar 1,3 miljun impjieg. Il-baġit tal-UE kompla jappoġġa lill-Istati Membri u lir-reġjuni biex jindirizzaw sfidi ġodda u persistenti, bħall-isfruttar għaqli tal-globalizzazzjoni, il-qgħad, it-tibdil industrijali, billi jħaddnu l-innovazzjoni u d-diġitalizzazzjoni, jħarrġu mill-ġdid in-nies, jiġġestixxu l-migrazzjoni fit-tul u jiġġieldu t-tibdil fil-klima, inkluż bit-tranżizzjoni għal ekonomija u għal trasport b’intensità inqas qawwija ta’ karbonju. L-investiment tal-UE fit-trasport iffoka fuq it-tneħħija tal-konġestjonijiet billi għen fit-tiswija u fit-titjib ta’ 7 500 km ta’ toroq antiki u l-bini ta’ 3 100 km ta’ toroq ġodda (proġetti magħżula sa tmiem l-2018). Permezz tal-investimenti tal-politika ta’ koeżjoni, il-binjiet pubbliċi jużaw 5,2 terawatt fis-siegħa ta’ anqas enerġija fis-sena milli kienu jużaw qabel. Barra minn hekk, 748 km ta’ linji tat-tram jew tal-metrò inbnew ġodda jew ġew imtejba, u kważi 7 500 km ta’ linji ferrovjarji nbnew ġodda jew ġew imtejba. Sa tmiem l-2017, aktar minn 15-il miljun ruħ ibbenefikaw minn appoġġ mill-Fond Soċjali Ewropew sabiex isibu opportunitajiet aħjar tax-xogħol u jiżviluppaw il-ħiliet tagħhom, aktar minn 1,7 miljun persuna qiegħda sabu impjieg u aktar minn 2 miljun ruħ kisbu kwalifiki ġodda.

Intestatura tal-baġit 2 — Il-baġit tal-UE jgħin fil-modernizzazzjoni tas-settur agrikolu tal-UE, sabiex jiġi żgurat ikel sikur ta’ kwalità għolja, u joħloq żvilupp agrikolu u rurali sostenibbli Il-politika agrikola komuni għenet sabiex jinkiseb żvilupp territorjali bbilanċjat u titnaqqas id-differenza fid-dħul bejn is-settur agrikolu u setturi oħra; u bejn l-Istati Membri u r-reġjuni. Il-politika tgħin ukoll sabiex iżżomm il-produzzjoni vitali tal-ikel tal-UE sostenibbli. Il-pagamenti diretti jsaħħu wkoll l-introjtu u jipprovdu stabbiltà relattiva fl-introjtu għall-bdiewa li jaffaċċjaw volatilità sinifikanti fil-prezzijiet u fil-produzzjoni. Il-baġit tal-UE jipprovdi l-mezzi neċessarji għal agrikoltura reżiljenti, sostenibbli u kompetittiva. Madwar 6,5 miljun bidwi bbenefikaw minn pagamenti diretti b’dan l-appoġġ li kien jikkostitwixxi 38 % mill-introjtu tagħhom mill-biedja. Mill-2014, il-Fond Agrikolu Ewropew għall-Iżvilupp Rurali għen sabiex jiġu mmodernizzati l-azjendi agrikoli ta’ aktar minn 51 400 bidwi żagħżugħ, għen sabiex jitħarrġu aktar minn miljun (1) parteċipant, appoġġa l-biedja organika fi kważi 16-il miljun ettaru u investa aktar minn EUR 255 miljun fil-produzzjoni tal-enerġija rinnovabbli. Il-Fond Ewropew għall-Affarijiet Marittimi u s-Sajd jappoġġa sajd u akkwakultura ambjentalment sostenibbli, effiċjenti fir-riżorsi, innovattivi, kompetittivi u bbażati fuq l-għarfien. Dawn l-isforzi jippermettu li l-UE tibqa’ internazzjonalment fuq quddiem fil-ġestjoni sostenibbli tal-oċeani. L-UE hija minn ta’ quddiem nett fil-politiki dwar is-sostenibbiltà u l-klima Bħala parti mill-impenn tagħha sabiex tiġġieled kontra t-tibdil fil-klima, l-UE integrat nefqa ta’ EUR 32 biljun fuq l-azzjoni klimatika fil-programmi kollha tal-UE, b’mod partikolari l-politika ta’ koeżjoni, l-enerġija, it-trasport, ir-riċerka u l-innovazzjoni u l-politika agrikola komuni, kif ukoll il-politika tal-iżvilupp tal-UE, sabiex b’hekk il-baġit tal-UE sar xprun importanti tas-sostenibbiltà. Dan jirrappreżenta 20,7% mill-baġit tal-2018. L-aħħar stima hija li dan se jamonta għal EUR 210 biljun (19,7%) għall-perjodu ta’ programmar kollu. Bejn l-2014 u l-2020, il-Fond Ewropew għall-Iżvilupp Reġjonali u l-Fond ta’ Koeżjoni qed jinvestu EUR 54,8 biljun ( ) immirati lejn għanijiet relatati mal-klima. Dawn l-investimenti jappoġġjaw it-tranżizzjoni lejn ekonomija b’livell baxx ta’ emissjonijiet ta’ karbonju billi jippromwovu l-produzzjoni u d-distribuzzjoni tal-enerġija derivata minn sorsi rinnovabbli, jippromwovu l-effiċjenza enerġetika, jimplimentaw sistemi ta’ distribuzzjoni intelliġenti u r-riċerka u jġibu innovazzjoni f’teknoloġija b’livell baxx ta’ emissjonijiet ta’ karbonju; jinvestu fl-adattament għat-tibdil fil-klima, jippromwovu l-investimenti li jindirizzaw riskji speċifiċi, jiżguraw reżiljenza kontra d-diżastri u jiżviluppaw sistemi għall-ġestjoni tad-diżastri. Il-proġetti appoġġati mill-Fond Ewropew għall-Iżvilupp Reġjonali u mill-Fond ta’ Koeżjoni jippermettu r-rinnovament tal-akkomodazzjoni għal 875 000 familja li se jibbenefikaw minn użu mnaqqas tal-enerġija u jqabbdu 3,3 miljun utent tal-enerġija oħrajn ma’ grilji intelliġenti. Il-proġetti appoġġaw ukoll kapaċità addizzjonali għall-produzzjoni tal-enerġija rinnovabbli (7 670 megawatt). Fl-2018, b’kollox ġew allokati EUR 522 miljun għall-programm LIFE. Permezz ta’ dan il-programm, il-baġit tal-UE jappoġġa proġetti ta’ konservazzjoni tal-ambjent u tan-natura u l-azzjoni klimatika. Dan jinkludi investiment kbir fi proġetti li se jippermettu li aktar plastik jintuża mill-ġdid. It-tibdil ta’ dan l-iskart f’materja prima ta’ kwalità għolja għall-industriji tal-karozzi, tal-kostruzzjoni u tal-imballaġġ huwa wieħed mill-modi li bih LIFE jagħti appoġġ prattiku għall-għanijiet tal-istrateġija Ewropea għall-plastik f’ekonomija ċirkolari. Il-proġetti appoġġati mill-programm LIFE għenu t-tranżizzjoni lejn ekonomija effiċjenti fir-riżorsi, ċirkolari, b’livell baxx ta’ emissjonijiet ta’ karbonju u reżiljenti għat-tibdil fil-klima; sabiex jitwaqqaf u jitreġġa’ lura t-telf tal-bijodiversità; sabiex tiġi indirizzata d-degradazzjoni tal-ekosistemi billi tittejjeb il-kwalità tal-ambjent, inklużi l-arja, l-ilma u l-ħamrija; u sabiex tittejjeb il-governanza ambjentali u klimatika fil-livelli kollha. Intestatura tal-baġit 3 — Il-baġit tal-UE huwa parti vitali mill-approċċ komprensiv tal-UE għall-politika ta’ migrazzjoni Il-baġit tal-UE appoġġa r-rispons komprensiv Ewropew issoktat għall-isfidi tal-migrazzjoni u għall-ġestjoni tal-fruntieri esterni tal-UE. Fl-2018, l-approċċ komprensiv tal-UE għall-migrazzjoni kompla jopera fuq kull livell: kooperazzjoni approfondita mal-pajjiżi sħab; ġestjoni aħjar tal-fruntieri esterni; u għodod aktar effettivi u aktar operazzjonali sabiex nipproteġu l-fruntieri tagħna u niġġestixxu l-migrazzjoni fi ħdan l-UE, bi spirtu ta’ solidarjetà u ta’ responsabbiltà. Strumenti dedikati bħall-Fond għall-Ażil, il-Migrazzjoni u l-Integrazzjoni qdew rwol importanti għar-rispons immedjat għal kwistjonijiet relatati mal-migrazzjoni flimkien ma’ appoġġ immirat mill-politika ta’ koeżjoni għall-integrazzjoni aktar fit-tul tal-migranti u l-istrumenti esterni tal-UE. Il-ħidma li saret fuq l-aġenda Ewropea dwar il-migrazzjoni tat kontribut pożittiv sabiex minflok migrazzjoni mhux sikura u bla kontroll ikun hemm migrazzjoni sikura, ordnata u regolari.. Permezz tal-iskema kurrenti tal-UE ta’ risistemazzjoni, 20 Stat Membru wiegħdu li jirrisistemaw aktar minn 50 000 persuna sa Ottubru 2019. Sa tmiem l-2018, aktar minn 24 000 minn dawn il-wegħdiet diġà mmaterjalizzaw, bl-għoti ta’ kenn lil persuni fl-UE. Wara li fl-2015 ntlaħaq l-ogħla livell ta’ wasliet fl-UE, illum il-flussi ta’ migrazzjoni reġgħu lura taħt il-livelli ta’ qabel il-kriżi. Il-qsim mhux awtorizzat tal-fruntieri fl-UE naqas għal 150 100 fl-2018. Din hija l-anqas ċifra f’5 snin. Mill-2015, il-kanali tal-migrazzjoni legali lejn l-UE żdiedu għal nies li jeħtieġu l-protezzjoni internazzjonali. Il-programmi ta’ risistemazzjoni tal-UE offrew passaġġi sikuri u legali lil kważi 50 000 ruħ (sal-31 ta’ Diċembru 2018). Id-Dikjarazzjoni UE-Turkija u l-faċilità għar-refuġjati fit-Turkija tal-2016 għadhom ta’ importanza assoluta fit-tnaqqis tal-qsim mhux awtorizzat u perikoluż lejn il-gżejjer Griegi mill-art kontinentali Torka, filwaqt li qegħdin isalvaw il-ħajjiet fuq il-baħar u jippromwovu r-risistemazzjoni ta’ Sirjani li jeħtieġu protezzjoni internazzjonali. L-UE appoġġat lit-Turkija fl-isforzi tagħha li tipprovdi kenn u appoġġ għal aktar minn 4 miljun refuġjat Sirjan irreġistrat. Sa tmiem l-2018, l-assistenza umanitarja għenet lil 1,5 miljun fost l-aktar refuġjati vulnerabbli permezz tas-sistema ta’ protezzjoni soċjali ta’ emerġenza, skema ta’ protezzjoni soċjali b’assistenza soċjali, u appoġġat lil aktar minn 410 000 student sabiex jattendu l-iskola (bil-programm ta’ trasferiment kundizzjonali ta’ flus għall-edukazzjoni). Mas-600 000 tifel u tifla oħra ngħataw għajnuna sabiex ikunu jistgħu jintegraw fis-sistema skolastika tat-Turkija. Bis-saħħa tal-faċilità għar-refuġjati fit-Turkija, inbnew 136 skola ġdida, 410 000 tifel u tifla refuġjati issa qegħdin jattendu l-iskola u 60 000 student daħlu fi klassijiet ta’ rkupru. Issa hemm jaħdmu 178 ċentru tal-kura tas-saħħa, ġew appoġġat erba’ miljun konsultazzjoni tal-kura tas-saħħa primarja u tlaqqmu 650 000 tifel u tifla refuġjati ( ). Barra milli fit-Turkija, l-UE pprovdiet appoġġ umanitarju sostanzjali lil persuni spostati fis-Sirja, kif ukoll lil refuġjati u komunitajiet ospitanti fil-Ġordan u fil-Libanu, kif ukoll tat għajnuna fl-Iraq u fl-Eġittu. Kollox ma’ kollox, il-Fond Fiduċjarju Reġjonali tal-Unjoni Ewropea b’Reazzjoni għall-Kriżi Sirjana ta sostenn lil madwar 2 miljun refuġjat Sirjan u lil komunitajiet ospitanti fl-2018. L-Aġenzija Ewropea għall-Gwardja tal-Fruntiera u tal-Kosta, iffinanzjata mill-baġit tal-UE u bil-mandat estiż tagħha, saħħet b’mod sinifikanti l-preżenza tagħha fil-fruntieri esterni tal-UE. L-għan huwa li tappoġġa lill-Istati Membri fl-attivitajiet ta’ ġestjoni tal-fruntieri tagħhom u li flimkien magħhom timplimenta l-ġestjoni integrata tal-fruntieri fil-livell tal-UE.

Fl-2018, il-Gwardja Ewropea tal-Fruntiera u tal-Kosta skjerat b’kollox madwar 11 000 gwardja tal-fruntiera sabiex jassistu lill-Istati Membri l-aktar esposti. Dan għamilha possibbli li jiġu salvati 37 000 migrant, jinqabdu kważi 1 200 faċilitatur ta’ dħul klandestin tal-bnedmin u biex jiġi kkoordinat/organizzat ir-ritorn ta’ kważi 14 000 migrant. Barra minn hekk, il-Fond għall-Ażil, il-Migrazzjoni u l-Integrazzjoni ppermetta r-ritorn volontarju ta’ kważi 39 500 persuna (). Il-baġit tal-UE jkompli jgħin sabiex jagħmel l-UE post sikur fejn tgħix u taħdem It-theddidiet għas-sigurtà intensifikaw u ddiversifikaw fl-Ewropa. Dawn jiġu fil-forma ta’ attakki terroristiċi u ta’ tipi ġodda ta’ kriminalità organizzata, kif ukoll bħala ċiberkriminalità. Sabiex tipproteġi lill-pubbliku kontra dawn it-theddidiet, l-UE pprovdiet finanzjament u appoġġat il-kooperazzjoni, pereżempju, sabiex tiġġieled kontra l-ħasil tal-flus, tinterċetta u taqbad prodotti ffalsifikati u tiġġieled kontra kampanji ta’ diżinformazzjoni. Il-Faċilità Nikkollegaw l-Ewropa stabbilixxiet pjattaforma ta’ kooperazzjoni volontarja sabiex issaħħaħ l-istat ta’ tħejjija u r-rispons għaċ-ċiberattakki. B’dan il-mod, l-UE qed tikkontribwixxi għal soluzzjoni li tkopri l-UE kollha għal theddida li ma tħarisx lejn il-fruntieri nazzjonali. L-UE wriet solidarjetà fi ħdan il-fruntieri tagħha billi kkoordinat u ffinanzjat sforzi għal għajnuna f’każ ta’ diżastru, appoġġat lill-bdiewa affettwati minn nixfiet jew lil impjegati affettwati minn ristrutturar korporattiv enormi. Fid-dawl tad-diffikultajiet li affaċċaw il-bdiewa matul in-nixfa tas-sajf, ġew ipprovduti pagamenti avvanzati akbar sabiex il-bdiewa jiġu megħjuna jagħlfu l-annimali tagħhom. Fl-2018, EUR 4,5 miljun mill-Fond Ewropew ta’ Aġġustament għall-Globalizzazzjoni għen lil 730 ħaddiem spostat fis-settur tal-ilbies Portugiż. Mill-2003, l-UE kienet involuta f’163 missjoni uffiċjali u bagħtet 560 espert sabiex iħarsu lin-nies madwar il-globu. Fl-2018, operazzjoni rekord tal-UE għall-protezzjoni ċivili għenet lill-Iżvezja tiġġieled kontra n-nirien fil-foresti: ġew immobilizzati aktar minn 360 pumpier, seba’ ajruplani, sitt ħelikopters u 67 veikolu. Intestatura tal-baġit 4 — Il-baġit tal-UE għen biex l-UE ssir attur globali aktar b’saħħtu Il-baġit tal-UE ppermetta lill-Unjoni żżomm l-enfasi tagħha fuq l-investiment fis-sostenibbiltà u fir-reżiljenza tas-sħab tagħna, b’mod partikolari permezz tal-Istrument Ewropew ta’ Viċinat u permezz tal-Istrument għall-Assistenza ta’ Qabel l-Adeżjoni. L-UE qed tgħin lill-pajjiżi ġirien sabiex ikomplu jiżviluppaw istituzzjonijiet demokratiċi stabbli u, fl-istess ħin, isiru aktar prosperużi. Dan għen sabiex tinkiseb stabbiltà fil-fruntieri tal-Ewropa. Fl-2018, l-UE pprovdiet ukoll tmexxija u appoġġ fil-patt nukleari mal-Iran ( ), fil-ftehim ta’ Pariġi dwar it-tibdil fil-klima, fl-għanijiet ta’ żvilupp sostenibbli tan-NU, fi ftehimiet kummerċjali ġodda li kellhom komponent qawwi ta’ żvilupp sostenibbli, fil-kooperazzjoni mal-Unjoni Afrikana ( ) u fir-relazzjonijiet man-Nazzjonijiet Uniti. Flimkien mal-Istati Membri tagħha, l-UE hija l-akbar donatur fid-dinja ta’ għajnuna umanitarja. Dan jippermetti li l-UE tipprovdi appoġġ li jsalva l-ħajjiet f’diżastri naturali u f’kunflitti maħluqa mill-bniedem madwar id-dinja kollha. Fl-2018 intefqu aktar minn EUR 1,4 biljun fuq għajnuna umanitarja f’aktar minn 90 pajjiż. Intefqet parti sinifikanti fuq l-għoti ta’ appoġġ lil popolazzjonijiet affettwati minn kunflitti fis-Sirja u lil refuġjati f’pajjiżi ġirien. Fl-2018 ġew impenjati EUR 15-il miljun oħra sabiex jinħolqu l-kundizzjonijiet neċessarji għar-ritorn volontarju, sikur u dinjituż tar-refuġjati ta’ Rohingya li ħarbu mill-Myanmar/Burma għall-Bangladesh ( ). Strumenti differenti fil-qasam tal-kooperazzjoni fl-iżvilupp jappoġġjaw lill-UE fl-impenn tagħha li twettaq l-aġenda għall-2030 favur l-iżvilupp sostenibbli f’konformità mal-kunsens Ewropew dwar l-iżvilupp ( ). L-UE tfittex li talloka l-fondi għall-aktar pajjiżi fil-bżonn. Tipproponi wkoll tranżizzjoni paradigmali fir-relazzjonijiet bejn l-UE u l-Afrika lejn il-bini ta’ sħubija vera u ġusta ffokata fuq l-interess ekonomiku reċiproku u kompletament f’konformità mal-aġenda 2063 tal-Afrika ( ) u ma’ inizjattivi ewlenin bħaż-żona ta’ kummerċ ħieles kontinentali Afrikana. Bħala parti mill-pjan ta’ investiment estern għall-Ewropa, fl-2018 il-baġit tal-UE appoġġa l- mobilizzazzjoni tal-finanzjament fl-Afrika u fil-Viċinat Ewropew ( ). Għal dak l-għan, il-Fond Ewropew għall-Iżvilupp Sostenibbli jintuża sabiex iġib aktar investimenti privati. Fl-2018, il-Kummissjoni ffirmat l-ewwel ftehim ta’ garanzija (il-faċilità Nasira għall-qsim tar-riskju). Dan il-ftehim tal-UE li jlaħħaq mal-EUR 75 miljun huwa mistenni jimmobilizza investimenti għall-intraprendituri fl-Afrika Sub-Saħarjana u fil-Viċinat Ewropew. Huwa mistenni jgħin sabiex jinħolqu sa 800 000 impjieg u li jibbenefikaw minnu dawk li jbatu biex jaċċessaw self affordabbli, bħal persuni spostati f’pajjiżhom, refuġjati, persuni rimpatrijati, nisa u żgħażagħ. Il-Kummissjoni tagħti l-ogħla prijorità biex jiġi żgurat li l-baġit tal-UE jkun ġestit u protett kif suppost kontra żbalji u frodi Il-Kummissjoni tistinka sabiex tikseb l-ogħla standards fil-ġestjoni finanzjarja f’termini tal-effettività, tal-effiċjenza u tal-ekonomija. Hija tfittex li tiżgura wkoll li l-awditi u l-verifiki (“kontrolli”) jkunu kosteffettivi. It-Taqsima 2 ta’ dan ir-rapport tiffika fuq dan. Il-Kummissjoni hija responsabbli għall-iżgurar li l-fondi tal-UE jintefqu kif suppost, indipendentement minn jekk dawn il-fondi humiex implimentati direttament mid-dipartimenti tal-Kummissjoni jew mis-sħab ta’ implimentazzjoni. Mal-71 % tan-nefqa hija eżegwita mill-awtoritajiet tal-Istati Membri taħt ġestjoni kondiviża, u 8 % permezz ta’ entitajiet fdati taħt ġestjoni indiretta. Sabiex tissodisfa r-resposabbiltajiet tagħha, il-Kummissjoni daħħlet fis-seħħ mudell effettiv ta’ aċċertament u ta’ responsabbiltà kif ukoll qafas ta’ kontroll intern robust. Fi ħdan dan il-qafas — fejn applikabbli f’kollaborazzjoni mal-Istati Membri u mal-entitajiet inkarigati (fuq il-bażi tal-obbligi tagħhom li jipproteġu l-baġit tal-UE) — id-dipartimenti tal-Kummissjoni jieħdu miżuri sabiex jipprevjenu żbalji, irregolaritajiet u frodi; u, meta dawn iseħħu, dawn jieħdu azzjoni sabiex jirrimedjaw is-sitwazzjoni. Barra minn hekk, l-Uffiċċju Ewropew ta’ Kontra l-Frodi għandu l-mandat sabiex iwettaq investigazzjonijiet indipendenti dwar frodi u korruzzjoni li jinvolvu fondi tal-UE u sabiex jiżviluppa politiki tal-UE għall-ġlieda kontra l-frodi. L-2018 rat ukoll l-adozzjoni tar-regolament finanzjarju l-ġdid, li jġib miegħu simplifikazzjoni partikolari sinifikanti tar-regoli finanzjarji għall-benefiċjarji. Ir-riskju għal-legalità u għar-regolarità tat-tranżazzjonijiet finanzjarji huwa ta’ anqas minn 2 %.

L-objettiv tal-Kummissjoni għar-“riskju fil-waqt tal-pagament” li jaffettwa d-dħul u n-nefqa tal-UE, li jiġi stmat wara li jkunu seħħew il-kontrolli preventivi iżda qabel l-applikazzjoni tal-miżuri korrettivi, se jibqa’ taħt it-2 % — xi ħaġa li hija reġgħet kisbet fl-2018. Fuq bażi kumplessiva, ir-“riskju fil-waqt tal-pagament” huwa stmat li huwa ta’ 1,7 % min-nefqa totali rilevanti tal-2018. Id-dipartimenti qed jieħdu azzjoni għal dawk is-segmenti li għalihom ir-riskju fil-waqt tal-pagament huwa ta’ aktar minn 2 %. In-natura pluriennali tal-programmi finanzjarji tal-UE tagħmilha possibbli li jiġu kkoreġuti żbalji saħansitra snin wara li jsiru l-pagamenti, sakemm jagħlqu l-programmi. Id-dipartimenti stmaw il-korrezzjonijiet futuri kumplessivi għal 0,9 % min-nefqa rilevanti totali tal-2018. Matul l-2018, il-Kummissjoni effettivament rkuprat EUR 3,2 biljun. Dawn il-korrezzjonijiet u l-irkupri finanzjarji huma miżuri preventivi u korrettivi essenzjali li jipproteġu l-baġit tal-UE. L-għan tal-Kummissjoni fil-ġestjoni tal-baġit tal-UE huwa biex jiġi żgurat li, ladarba jingħalaq programm u jitwettqu l-verifiki kollha, ir-“riskju fl-għeluq” li jifdal ikun baxx ħafna. B’mod ġenerali, il-Kummissjoni tistma li dan huwa biss 0,8 % min-nefqa rilevanti totali tal-2018 — jiġifieri anqas minn 1 %. Għat-tieni sena konsekuttiva, fl-2018 il-Qorti Ewropea tal-Awdituri tat opinjoni kwalifikata u mhux negattiva dwar il-legalità u r-regolarità tal-pagamenti fil-baġit tal-UE tal-2017. Din tikkonferma li sar progress sinifikanti u hija approvazzjoni rigward sehem sostanzjali mill-baġit tal-UE.



Intensifikazzjoni tal-ġlieda kontra t-terroriżmu Il-Kummissjoni għandha pożizzjoni stretta u dejjiema ta’ tolleranza żero għall-frodi. L-istrateġija ta’ kontra l-frodi riveduta u msaħħa tal-Kummissjoni tipprovdi qafas ta’ politika robust għall-prevenzjoni, għad-detezzjoni, għall-investigazzjoni u għar-rispons għall-frodi, u tikkontribwixxi għall-funzjonament tajjeb tad-dipartimenti tal-Kummissjoni meta jipproteġu l-interessi finanzjarji tal-UE. L-istrateġija riveduta ta’ kontra l-frodi se tgħin biex jiġi żgurat li d-dipartimenti tal-Kummissjoni jkunu ppreparati bis-sħiħ għall-implimentazzjoni tal-qafas finanzjarju pluriennali 2021-2027. L-istrateġija l-ġdida tqis l-iżviluppi importanti fil-leġiżlazzjoni tal-UE kontra l-frodi (bħall-istabbiliment tal-Uffiċċju tal-Prosekutur Pubbliku Ewropew) kif ukoll il-konstatazzjonijiet riċenti mill-Qorti Ewropea tal-Awdituri dwar il-ġestjoni tar-riskju ta’ frodi fl-infiq tal-UE. L-adozzjoni tal-istrateġija riveduta se tkompli ttjejeb il-ġlieda kontra l-frodi. Il-proposti għall-programmi finanzjarji l-ġodda wkoll ġew soġġetti għal titjib fil-mezzi tal-ġlieda kontra l-frodi mill-Uffiċċju Ewropew ta’ Kontra l-Frodi. Ir-regolament finanzjarju 2018 il-ġdid saħħaħ it-trattament tal-kunflitti ta’ interess, u l-Kummissjoni għamlet proposti importanti għall-protezzjoni tal-baġit tal-UE minn nuqqasijiet ġeneralizzati fl-istat tad-dritt fl-Istati Membri, inkluż il-kundizzjoni li jitkomplew il-pagamenti tal-UE għar-rispett tal-prinċipji tal-istat tad-dritt. Is-sistema ta’ identifikazzjoni bikrija u ta’ esklużjoni kompliet tissaħħaħ. Dawn il-miżuri se jipproteġu l-baġit tal-UE b’mod saħansitra aktar effettiv fis-snin li ġejjin. Il-ġestjoni tipprovdi aċċertament raġonevoli u l-Kummissjoni tieħu responsabbiltà politika għall-ġestjoni tal-baġit tal-UE Fuq il-bażi tal-pedamenti tal- aċċertament li jappoġġjaw id-dikjarazzjoni tagħhom, kull uffiċjal awtorizzanti b’delega pprovda aċċertament raġonevoli li (1) l-informazzjoni li tinsab fir-rapporti annwali tal-attività tiegħu hija vera u ġusta; (2) ir-riżorsi assenjati għall-attivitajiet tagħhom intużaw għall-iskop maħsub tagħhom u (3) il-proċeduri ta’ kontrolli fis-seħħ jagħtu l-garanziji neċessarji rigward il-legalità u r-regolarità tat-tranżazzjonijiet sottostanti — jekk ikun hemm bżonn kwalifikati b’riżerva/i għat-trasparenza sħiħa u għal azzjoni ulterjuri. Saru 40 riżerva — tnejn aktar mis-sena ta’ qabel. Għal kull riżerva, hemm fis-seħħ pjan ta’ azzjoni biex jiġu indirizzati n-nuqqasijiet sottostanti u jittaffew ir-riskji relatati. Nofs ir-riżervi jikkonċernaw programmi ta’ legat għall-2007-2013 u għandhom impatt finanzjarju limitat ħafna. Fuq il-bażi tad-dikjarazzjonijiet ta’ aċċertament mill-uffiċjali awtorizzanti b’delega tal-Kummissjoni, il-Kulleġġ tal-Kummissarji jieħu responsabbiltà politika għall-ġestjoni tal-baġit tal-UE. Baġit fit-tul ġdid għal UE li tipproteġi, tawtonomizza u tiddefendi B’mod parallel għall-ħidma ta’ implimentazzjoni tal-baġit, l-2018 kienet ukoll is-sena sabiex jinbeda l-proċess favur qafas finanzjarju pluriennali ġdid għall-Unjoni Ewropea. F’Mejju 2018, il-Kummissjoni ppreżentat il-proposti tagħha għal baġit fit-tul ġdid u modern għall-UE, li jkopri l-perjodu 2021-2027. Il-proposti huma mfassla sabiex jinkisbu l-prijoritajiet politiċi miftiehma mill-mexxejja fi Bratislava u f’Ruma. Permezz ta’ dawn il-proposti, il-finanzjament jissaħħaħ f’firxa ta’ oqsma vitali għall-futur tal-Ewropa, inklużi r-rispons ikkoordinat tal-Ewropa għall-isfidi tal-migrazzjoni, il-ġlieda kontra t-terroriżmu u l-kriminalità organizzata, it-trasformazzjoni diġitali, l-azzjoni klimatika, il-programmi għaż-żgħażagħ u r-riċerka u l-innovazzjoni, filwaqt li jiġi żgurat li l-politiki tradizzjonali li jsostnu l-objettiv ewlieni tal-unjoni ta’ solidarjetà jiġu mmodernizzati u jżommu livell sinifikattiv ta’ finanzjament, għall-Istati Membri u għar-reġjuni kollha f’dak li għandu x’jaqsam mal-politika ta’ koeżjoni. Il-proposti tal-Kummissjoni huma bbażati fuq rieżami tal-infiq, valutazzjoni komprensiva tat-tagħlimiet meħuda mill-programmi kurrenti u preċedenti. Dan għamilha possibbli sabiex il-Kummissjoni tipproponi karatteristiċi essenzjali ta’ modernizzazzjoni: ·enfasi qawwija fuq il-valur miżjud Ewropew u l-ħtieġa li jiġi pprovdut appoġġ adegwat għal prijoritajiet ġodda u urġenti bħar-riċerka u l-innovazzjoni, l-ekonomija diġitali, iż-żgħażagħ, il-migrazzjoni u l-ġestjoni tal-fruntieri, is-sigurtà, id-difiża u l-azzjoni esterna; u enfasi msaħħa fuq is-sostenibbiltà inkluż għan aktar ambizzjuż għall-integrazzjoni tal-klima; ·struttura ssimplifikata u aktar trasparenti tal-baġit futur;

·tnaqqis radikali fl-għadd ta’ programmi u l-ħolqien ta’ programmi integrati ġodda f’oqsma bħal investiment fin-nies, is-suq uniku, l-investimenti strateġiċi, id-drittijiet u l-valuri u l-azzjonijiet esterni, u l-enfasi akbar fuq is-sinerġiji bejn l-istrumenti; ·is-simplifikazzjoni tar-regoli ta’ finanzjament biex titnaqqas il-burokrazija għall-benefiċjarji u l-awtoritajiet ta’ ġestjoni, u enfasi akbar fuq il-prestazzjoni u r-riżultati; u ·baġit aktar flessibbli biex ikun jista’ jirreaġixxi malajr f’dinja li qed tinbidel b’mod mgħaġġel. Intlaħaq ftehim mill-Grupp tal-Euro dwar il-karatteristiċi ta’ strument baġitarju għall-konverġenza u għall-kompetittività għaż-żona tal-euro. Dan se jippromwovi l-koeżjoni fl-Unjoni billi jsaħħaħ ir-reżiljenza tal-Unjoni Ekonomika u Monetarja. Huwa wkoll ġeneralment aċċettat li l-mekkaniżmu l-ġdid li jiżgura li nuqqasijiet ġeneralizzati fir-rigward tal-istat tad-dritt ma jpoġġux lill-baġit f’riskju ser ikun karatteristika essenzjali ta’ ftehim dwar il-qafas finanzjarju pluriennali futur. Sar ukoll progress fil-ħidma fuq il-proposti tal-Kummissjoni għall-modernizzazzjoni tal-lat tad-dħul tal-baġit tal-UE. Il-kisba ta’ ftehim dwar il-qafas futur hija prijorità kbira għax-xhur li ġejjin, filwaqt li se titkompla l-ħidma fuq il-massimizzazzjoni tal-kontribuzzjoni tal-programmi finanzjarji kurrenti għall-prosperità u għas-sigurtà tal-UE. It-tisħiħ tal-governanza korporattiva tal-Kummissjoni F’Novembru 2018, il-Kummissjoni adottat sett ta’ miżuri mmirati sabiex issaħħaħ il-governanza korporattiva. Din ir-riforma ssaħħaħ il-mudell ferm stabbilit u effettiv tal-Kummissjoni ta’ responsabbiltà finanzjarja, ibbażata fuq qsim ċar tar-responsabbiltà bejn il-livelli politiċi, korporattivi u dipartimentali. Il-pedament ta’ din ir-riforma huwa r-razzjonalizzazzjoni tal-korpi ta’ governanza korporattiva taħt l-awtorità ġenerali tal-Bord ta’ Ġestjoni Korporattiva ta’ livell superjuri, ippresedut mis-Segretarju Ġenerali. Il-Bord ta’ Ġestjoni Korporattiva se jipprovdi sorveljanza u gwida strateġika f’oqsma li jinkludu l-allokazzjoni tar-riżorsi umani, il-ġestjoni tar-riskju, l-ippjanar strateġiku u l-programmazzjoni strateġika, il-protezzjoni tad-data, is-sigurtà u l-kontinwità tan-negozju, il-komunikazzjoni korporattiva u l-politika kontra l-frodi. Din ir-rifroma tissimplifika wkoll il-governanza tat-teknoloġija tal-informazzjoni u x-xenarju tas-sigurtà, issaħħaħ il-ġestjoni tar-riskju korporattiv u jiċċara r-rwol tal-Kumitat tal-Progress tal-Awditjar. RAPPORT ANNWALI DWAR IL-ĠESTJONI U L-PRESTAZZJONI GĦALL-2018 Introduzzjoni Ir-Rapport Annwali dwar il-Ġestjoni u l-Prestazzjoni tal-Baġit tal-UE għall-2018 huwa l-kontribut prinċipali tal-Kummissjoni għall-proċedura annwali ta’ kwittanza ( ), li permezz tagħha l-Parlament Ewropew u l-Kunsill jiskrutinizzaw l-implimentazzjoni tal-baġit tal-UE. Il-Kummissjoni torbot importanza kbira mal-iżgurar li l-baġit tal-UE jkun ġestit b’mod responsabbli u kif suppost, u mal-ħidma mal-partijiet kollha involuti sabiex jiġi żgurat li dan jikseb riżultati tanġibbli fil-prattika. Ir-rapport jippreżenta ħarsa ġenerali lejn l-aħħar informazzjoni dwar il-prestazzjoni tal-baġit. Fih ukoll rapportar dettaljat dwar kwistjonijiet relatati mal-ġestjoni u mal-protezzjoni tal-baġit tal-UE. Dan ir-rapport għandu ż-żewġ taqsimiet ewlenin li ġejjin. It-Taqsima 1 tiddeskrivi, b’eżempji, kif il-baġit tal-UE jappoġġa l-prijoritajiet politiċi tal-UE. Dan jipprovdi l-aħħar data disponibbli dwar ir-riżultati miksuba sa tmiem l-2018. Dan ir-rapportar jibbaża fuq informazzjoni mir-rapporti annwali tal-attività tal-2018 maħruġa mid-dipartimenti tal-Kummissjoni kollha, u fuq sorsi oħra bħad-dikjarazzjonijiet tal-programmi, ir-rapporti ta’ evalwazzjoni, l-istudji u r-rapporti ta’ implimentazzjoni dwar il-programmi tal-UE. Il-kwistjoni ċentrali ta’ din it-taqsima hija jekk il-baġit tal-UE huwiex qed jintuża bl-aħjar mod possibbli sabiex jinkisbu riżultati tanġibbli għall-Ewropej kollha. Il-Kummissjoni ma tistax tiżgura dan waħedha — din hija responsabbiltà konġunta mal-Istati Membri, mar-reġjuni, mal-organizzazzjonijiet nongovernattivi, mal-benefiċjarji u ma’ dawk kollha involuti fl-implimentazzjoni tal-baġit tal-UE. Din it-taqsima tinkorpora l-evalwazzjoni ( ) tal-finanzi tal-UE fuq il-bażi tar-riżultati miksuba. Hemm informazzjoni ulterjuri dwar il-prestazzjoni li hija disponibbli fid-dikjarazzjonijiet tal-programmi u fil-ħarsa ġenerali dwar il-prestazzjoni tal-programmi ppubblikata mill-Kummissjoni flimkien mal-abbozz tal-baġit annwali. It-Taqsima 2 tagħti rendikont dwar l-iżviluppi fir-rigward tal-kontroll intern, il-ġestjoni finanzjarja u l-protezzjoni tal-baġit tal-UE. Din it-taqsima hija wkoll ibbażata fuq ir-rapporti annwali tal-attività prodotti minn kull dipartiment tal-Kummissjoni, li fihom huma deskritti fid-dettall l-ambjent ta’ kontroll intern u kwistjonijiet relatati. Fejn inqalgħu kwistjonijiet matul is-sena, ir-rapport jiddeskrivi kif id-dipartimenti tal-Kummissjoni indirizzawhom. Din it-taqsima tiġbor l-informazzjoni dwar: ·il-ġestjoni tar-riskji għal-legalità u għar-regolarità; ·il-ġestjoni tal-kosteffettività tal-kontrolli u r-reviżjoni tal-istrateġiji ta’ kontra l-frodi; ·il-protezzjoni tal-baġit tal-UE; u ·l- aċċertament tal-ġestjoni mogħti lill-Kulleġġ tal-Kummissarji. L- aċċertament tal-ġestjoni riċevut mid-dipartimenti kollha u l- aċċertament miksuba permezz tal-ħidma tal-awditjar intern jiffumaw il-bażi għall-konklużjoni ġenerali ta’ dan ir-rapport. Din il-konklużjoni tippermetti lill-Kummissjoni, billi tadotta r-rapport, li tieħu r-responsabbiltà politika ġenerali għall-ġestjoni tal-baġit tal-UE tal-2018. Ir-Rapport Annwali dwar il-Ġestjoni u l-Prestazzjoni tal-Baġit tal-UE għall-2018 huwa parti mill-pakkett usa’ ta’ rapportar finanzjarju u ta’ rendikont integrat ( ). Dan jinkludi wkoll il-kontijiet annwali ( ), previżjoni fit-tul tal-influssi u tal-flussi ta’ ħruġ ( ) li jkopru l-5 snin li jmiss, ir-rapport dwar l-awditi interni ( ) u r-rapport dwar is-segwitu ( ) għall-kwittanza. Taqsima 1

Prestazzjoni u riżultati Il-ġenerazzjoni ta’ valur miżjud għal kull euro li jintefaq hija ta’ importanza kruċjali għall-Kummissjoni. Fil-bidu tal-mandat tiegħu, il-President Juncker mar dritt għall-punt: “Mhuwiex biżżejjed li nallokaw il-flus b’intelliġenza. Irridu nagħmlu aktar, b’anqas. Irridu niksbu dak kollu possibbli mill-baġit u nonfqu l-flus b’intelliġenza. […] In-nies iriduna niksbu r-riżultati. Dawn iridu jkunu jafu wkoll kif aħna nonfqu flus il-kontribwenti.” ( )

Il-baġit tal-UE jiffoka fuq oqsma fejn il-ġbir tar-riżorsi għall-indirizzar tal-isfidi komuni għall-Ewropej kollha jista’ jikseb riżultati li ma jistgħux jinkisbu b’mod daqstant effettiv jew effiċjenti minn Stati Membri li jaġixxu waħedhom. Dan japplika f’oqsma differenti bħall-infrastruttura transfruntiera, il-ġestjoni tal-fruntieri esterni, il-proġetti spazjali fuq skala kbira u r-riċerka pan-Ewropea. L-enfasi fuq il-valur miżjud tal-UE huwa fil-qalba tal-proposti tal-Kummissjoni għall-qafas finanzjarju pluriennali 2021-2027. Din it-taqsima tibda b’ħarsa ġenerali lejn il-baġit tal-UE u lejn il-qafas ta’ prestazzjoni tiegħu. Din hija segwita minn sommarju dwar kif il-baġit fit-tul kurrenti u futur jikkontribwixxi għall-aġenda politika għall-UE stabbilita mill-mexxejja fi Bratislava, f’Ruma u f’Sibiu, kif ukoll għal prijoritajiet internazzjonali bħall-miri klimatiċi u l-għanijiet ta’ żvilupp sostenibbli tan-NU. Imbagħad it-taqsima tippreżenta l-aħħar informazzjoni dwar ir-riżultati miksuba bil-baġit tal-UE sal-aħħar tal-2018. Din l-informazzjoni hija strutturata skont l-intestaturi tal-qafas finanzjarju pluriennali attwali. Ir-rapport jiddeskrivi wkoll kif dawn il-programmi jikkontribwixxu għall-prijoritajiet politiċi tal-Kummissjoni Juncker. It-tip ta’ data rrapportata tiddependi fuq il-livell ta’ maturità tal-programmi, li jvarja minn data ta’ input għar-riżultati tan-nefqa mill-parti bikrija ta’ dan il-perjodu. L-evalwazzjonijiet finali tal-impatt tal-programmi għadhom mhumiex disponibbli, u għalhekk ir-rapportar definittiv dwar il-prestazzjoni mhux ser ikun disponibbli qabel fażi aktar tard. Ir-rapport ikopri oqsma li fihom il-prestazzjoni ma laħqitx l-aspettattivi jew fejn ġew identifikati nuqqasijiet fid-disinn tal-programm permezz ta’ evalwazzjonijiet u ħidma tal-awditjar. Din l-informazzjoni tintuża sabiex tinforma d-deċiżjonijiet dwar l-implimentazzjoni fil-programmi finanzjarji kurrenti u sabiex tinforma lil-leġiżlaturi meta jsawru l-baġit fit-tul futur. Baġit tal-UE orjentat lejn ir-riżultati Il-baġit tal-UE Il-baġit tal-UE huwa strument importanti fl-implimentazzjoni tal-politiki u tal-prijoritajiet Ewropej. Għall-kuntrarju tal-baġits nazzjonali, il-baġit tal-UE huwa primarjament iffokat fuq l-appoġġ għall-investimenti strateġiċi fuq it-terminu medju sa twil u fuq l-użu tal-ingranaġġ ta’ dan għall-katalizzazzjoni tal-investiment minn sorsi pubbliċi u privati oħrajn. Jaħdem flimkien mal-baġits nazzjonali sabiex jindirizza sfidi komuni li jaffaċċaw l-Istati Membri u joħloq opportunitajiet għall-UE kollha kemm hi. Il-programmi finanzjarji tal-UE huma ġestiti f’xi każijiet b’mod dirett mill-Kummissjoni, pereżempju fil-qasam tar-riċerka, jew inkella flimkien mal-Istati Membri (ġestjoni kondiviża), bħal fil-politika ta’ koeżjoni. Madwar żewġ terzi mill-baġit tal-UE huwa ġestit permezz ta’ ġestjoni kondiviża. L-UE tuża strumenti finanzjarji innovattivi bħala mod intelliġenti għall-użu tar-riżorsi tal-baġit tal-UE. Strumenti finanzjarji innovattivi jattiraw finanzjament minn investituri pubbliċi jew privati oħra għal proġetti ekonomikament vijabbli fejn ikun hemm fallimenti tas-suq jew diskrepanzi fl-investiment. L-eżempji jinkludu setturi bi tkabbir ekonomiku kbir jew b’attivitajiet kummerċjali innovattivi. Il-fatt li l-UE tinvesti kapital ta’ riskju f’ċertu fond jew tkopri parti mir-riskju assoċjata ma’ ċertu tip ta’ proġetti jista’ jserraħ ras investituri oħrajn u jħeġġiġhom jinvestu flimkien mal-UE. Il-faċilità ta’ garanzija ta’ self u l-faċilità ta’ ekwità għat-tkabbir taħt il-programm għall-kompetittività tal-intrapriżi u tal-intrapriżi żgħar u medji huma eżempji ewlenin ta’ strumenti finanzjarji bħal dawn. L-istrumenti finanzjarji jintużaw ukoll taħt programmi oħra tal-UE, bħal Orizzont 2020, il-programm tal-UE għall-impjiegi u għall-innovazzjoni soċjali, il-programm Ewropa Kreattiva, il-Faċilità Nikkollegaw l-Ewropa u programmi tal-politika esterna tal-UE. Il-qafas tal-prestazzjoni għall-baġit tal-UE Qafas ta’ prestazzjoni b’saħħtu għall-baġit tal-UE huwa prerekwiżit għal programmi tal-UE ġestiti tajjeb u orjentati lejn ir-riżultati. Għall-qafas finanzjarju pluriennali 2014-2020, l-oqfsa ta’ prestazzjoni ġew inklużi bħala element obbligatorju ġdid fil-bażi ġuridika tal-programmi finanzjarji kollha. Dan wassal għal iffukar akbar fuq ir-riżultati fil-baġit kollu. Dawn l-oqfsa jinvolvu l-issettjar ta’ objettivi u ta’ indikaturi ċari u li jistgħu jitkejlu, kif ukoll l-arranġamenti neċessarji ta’ monitoraġġ, ta’ rapportar u ta’ evalwazzjoni. L-indikaturi f’dawn l-oqfsa, flimkien ma’ sorsi oħra ta’ informazzjoni kwalitattiva u kwantitattiva dwar il-prestazzjoni bħal evalwazzjonijiet, jipprovdu bażi soda għall-valutazzjoni tal-prestazzjoni tal-programmi u ma’ din, progress lejn l-objettivi miftiehma. Huma jgħinu wkoll sabiex jiġu antiċipati u solvuti l-problemi fl-implimentazzjoni tal-programm meta jinqalgħu. Matul is-snin bikrin tal-implimentazzjoni tal-programm, l-informazzjoni dwar il-prestazzjoni tkun ibbażata fuq l-inputs (jiġifieri l-allokazzjoni finanzjarja għal programm partikolari) u, gradwalment, fuq l-outputs (jiġifieri r-riżultati tanġibbli diretti minn proġett partikolari.) Din it-tip ta’ informazzjoni tagħti indikazzjoni inizjali tajba ta’ kif u fejn qed jintefaq il-baġit tal-UE. Hekk kif programm ikun qed jiġi implimentat, l-informazzjoni dwar ir-riżultati u sa ċertu punt anqas l-impatt aktar fit-tul tal-infiq, ser isiru disponibbli. Sabiex il-fondi strutturali u ta’ investiment Ewropej (FSIE) isiru aktar orjentati lejn il-prestazzjoni, ġie previst mekkaniżmu b’riżerva ta’ prestazzjoni. Din ir-riżerva se tiġi rilaxxata fl-2019 għal programmi li kienu kisbu l-istadji importanti predefiniti tagħhom sa tmiem l-2018. Fil-każ tal-programmi u tal-prijoritajiet li ma kinux kisbu l-istadji importanti tagħhom, ir-riżorsi se jiġu riallokati għal prijoritajiet oħra. Minbarra l-qafas ta’ prestazzjoni, l-awditi mwettqa minn awdituri interni u esterni wkoll jgħinu fil-prestazzjoni tal-programmi, kif ukoll fl-effiċjenza u fl-effettività tal-operazzjonijiet, tas-sistemi ta’ ġestjoni u tal-proċeduri tal-korpi u tal-istituzzjonijiet li jiġġestixxu l-fondi tal-UE. Il-ħidma tal-awditjar għenet ukoll lill-Kummissjoni sabiex ittejjeb il-kwalità tar-rapportar tal-prestazzjoni tagħha. Rakkomandazzjonijiet riċenti mill-Qorti Ewropea tal-Awdituri wasslu għal rapportar aktar ibbilanċjat fir-rapporti annwali tal-attività, b’aktar attenzjoni mogħtija għall-isfidi ffaċċjati, għal enfasi akbar fuq l-affidabbiltà u l-kwalità tad-data, u għal spjegazzjonijiet aktar ċari ta’ kif id-data dwar il-prestazzjoni ntużat għat-titjib tal-prestazzjoni. Proposti għal baġit fit-tul ġdid, modern u ffokat, immirat strettament lejn il-prijoritajiet politiċi Is-servizzi tal-Kummissjoni għamlu rieżami komprensiv tal-infiq tal-baġit tal-UE fl-2017 u fl-2018 filwaqt li stabbilixxew l-evidenza u l-bażi analitika għall-proposti tal-Kummissjoni għall-qafas finanzjarju pluriennali futur u l-programmi settorjali li jakkumpanjawh. Ir-rieżami tfassal sabiex jiġu identifikati l-karatteristiċi tal-programmi kurrenti li wrew li huma siewja u jenħtieġ li jiġu rreplikati jew amplifikati fil-programmi finanzjarji futuri. Dan identifika wkoll l-oqsma li fihom kien hemm bżonn li ssir riforma sabiex isir użu sħiħ mill-potenzjal tal-baġit tal-UE. Dawn kienu: i) enfasi fuq il-valur miżjud tal-UE; ii) l-ottimizzazzjoni tal-baġit u l-isfruttar tas-sinerġiji bejn il-programmi; iii) is-simplifikazzjoni u l-ġestjoni finanzjarja tajba; iv) il-flessibbiltà u l-ħila ta’ rispons għall-kriżijiet; v) l-iffukar fuq il-prestazzjoni; u vi) il-koerenza mal-objettivi u mal-valuri politiċi ewlenin. F’dawn il-proposti, il-Kummissjoni kompliet iżżid l-iffukar fuq il-valur miżjud Ewropew tal-infiq tal-UE. Il-proposti jinkludu wkoll miżuri għat-titjib tal-qafas tal-prestazzjoni ġenerali, pereżempju billi jiġi ottimizzat l-għadd ta’ programmi u jitjieb kif dawn jaħdmu flimkien, sabiex b’hekk tinħoloq aktar flessibbiltà u jintuża numru iżgħar ta’ indikaturi ta’ kwalità aħjar għall-monitoraġġ u għar-rapportar dwar il-prestazzjoni tal-programmi. Il-baġit tal-UE jirrifletti l-prijoritajiet miftiehma tal-Unjoni b’mod konġunt u juri kif dawn jistgħu jinkisbu. L-aġenda politika stabbilita mill-mexxejja fi Bratislava u f’Ruma hija l-pjan direzzjonali għall-baġit futur fit-tul, li l-Kummissjoni pproponiet ( ) f’Mejju 2018 u li jkopri l-perjodu 2021-2027. Il-proposti jimmodernizzaw il-baġit billi jipprovdu spinta sinifikanti għall-finanzjament f’diversi oqsma strateġiċi importanti. Mill-innovazzjoni sal-ekonomija diġitali, mit-taħriġ u l-impjiegi għaż-żgħażagħ għall-azzjoni dwar il-klima u l-ambjent, mill-migrazzjoni u l-ġestjoni tal-fruntieri sas-sigurtà, id-difiża u l-azzjoni esterna, il-baġit se jinvesti fejn veru jgħodd. Jenħtieġ li l-baġit fit-tul li jmiss ikun iktar sempliċi u iktar trasparenti sabiex il-partijiet ikkonċernati jkunu jistgħu jagħmlu l-aħjar li jistgħu minnu. Dan talbuh il-Parlament Ewropew u l-Kunsill kif ukoll il-benefiċjarji, kbar u żgħar, u l-Kummissjoni semgħethom u pproponiet baġit issimplifikat radikalment. Il-karatteristiċi ewlenin tal-baġit li jmiss tal-UE huma:

Aktar finanzjament għall-oqsma prijoritarji Mekkaniżmu ġdid sabiex jipproteġi l-baġit tal-UE minn riskji finanzjarji marbuta mal-istat tad-dritt Iffukar qawwi fuq il-valur miżjud Ewropew u fuq il-prestazzjoni Anqas burokrazija żejda għall-benefiċjarji Baġit aktar flessibbli u reattiv b’binja aktar ċara u aktar sempliċi Il-baġit tal-UE u l-istrateġija Ewropa 2020 Il-baġit fit-tul attwali jikkontribwixxi għall-istrateġija Ewropa 2020 għal impjiegi u tkabbir intelliġenti, sostenibbli u inklużiv. Il-miri huma responsabbiltà kondiviża tal-UE u tal-Istati Membri tagħha, u l-kisba tagħhom tirrikjedi l-kombinazzjoni ta’ diversi għodod ta’ politika, inklużi l-baġits tal-UE u nazzjonali. Il-Kummissjoni tuża disa’ indikaturi għall-monitoraġġ tal-miri ewlenin ta’ Ewropa 2020 ( ). L-informazzjoni dwar il-progress tiġi aġġornata b’mod regolari u tiġi ppubblikata fuq is-sit web tal-Eurostat. It-tabella ta’ hawn taħt tippreżenta l-aħħar data disponibbli għal dawn l-indikaturi. L-Istati Membri qed jagħmlu progress fil-miri li stabbilew disa’ (9) snin ilu fl-istrateġija Ewropa 2020. Kumplessivament, l-UE qed toqrob lejn il-miri tagħha dwar l-edukazzjoni, l-enerġija, il-klima u l-impjiegi. Hemm 14-il Stat Membru li diġà laħqu l-miri nazzjonali tagħhom għat-tnaqqis tat-tluq bikri mill-iskola u għaż-żieda tas-sehem tal-popolazzjoni b’edukazzjoni terzjarja. Mal-11-il Stat Membru diġà kisbu sehem mill-enerġija rinnovabbli li jikkorrispondi għall-mira nazzjonali tagħhom għall-2020. Il-mira tal-UE sabiex ir-rata tal-impjiegi tilħaq il-75% sal-2020 qiegħda fit-triq it-tajba sakemm ix-xejra attwali tkompli, u seba’ Stati Membri diġà laħqu l-miri nazzjonali tagħhom. Din hija kisba notevoli meta wieħed iqis l-impatt qawwi tal-kriżi fuq ir-rata tal-impjiegi. Madankollu, l-għadd ta’ nies f’riskju tal-faqar jew ta’ esklużjoni soċjali laħaq l-ogħla livell tiegħu fl-2012, iżda minn dak iż-żmien naqas għal madwar il-livelli ta’ qabel il-kriżi. B’riżultat ta’ dan, il-mira aktarx li mhix se tintlaħaq fl-2020. Bl-istess mod, il-mira ta’ investiment ta’ 3 % tal-prodott domestiku gross fir-riċerka u l-iżvilupp għadha ’l bogħod u se tkun tirrikjedi sforzi kbar sabiex tintlaħaq. Il-kontribuzzjoni għall-Ewropa 2020 jenħtieġ li ma tkunx ristretta fi ħdan il-limiti ta’ programm wieħed. Jenħtieġ li titqies bħala kontribuzzjoni msaħħa b’mod reċiproku tal-baġit tal-UE fis-sħuħija tiegħu. B’mod ġenerali huwa stmat li 59 % tal-impenji baġitarji tal-UE fl-2018 kienu marbuta mal-istrateġija Ewropa 2020. Miri tal-Ewropa 2020 għall-UE Data tal-2010 L-aktar data riċenti disponibbli Fl-2020, skont ix-xejriet riċenti 1. Żieda fir-rata tal-impjiegi tal-popolazzjoni fl-età ta’ 20-64 sena għal mill-anqas 75 % 68,6 % 73,5 % (it-tielet trimestru 2018) Il-mira x’aktarx tintlaħaq 2. Iż-żieda tal-investiment pubbliku u privat kombinat fir-riċerka u fl-iżvilupp għal 3 % tal-prodott domestiku gross 1,93 % 2,07 % (2017) Il-mira x’aktarx ma tintlaħaqx 3a. It-tnaqqis tal-emissjonijiet tal-gassijiet b’effett ta’ serra b’mill-inqas 20 % meta mqabbla mal-livelli tal-1990 Tnaqqis ta’ 14,2 % Tnaqqis ta’ 22 % Il-mira x’aktarx tintlaħaq 3b. Iż-żieda fis-sehem tal-enerġija rinnovabbli fil-konsum finali tal-enerġija għal 20 % 12,5 % 17,5 % (2017) Il-mira x’aktarx tintlaħaq 3c. Proċess lejn mira ta’ 20 % fl-effiċjenza enerġetika() Mal-11,8 % (kemm jonqos għall-mira tal-2020 għall-konsum tal-enerġija primarja) 5,3 % (2017) Il-mira x’aktarx tintlaħaq 4a. It-tnaqqis tar-rata ta’ persuni li jitilqu kmieni mill-edukazzjoni u t-taħriġ (minn 18 sa 24 sena) għal anqas minn 10 % 13,9 % 10,6 % (2017) Il-mira x’aktarx tintlaħaq 4b. Żieda fis-sehem tal-popolazzjoni fl-età ta’ 30-34 sena li temmew l-edukazzjoni terzjarja għal mill-anqas 40 % 33,8 % 39,9 % (2017) Il-mira x’aktarx tintlaħaq 5. It-tneħħija ta’ mill-inqas 20 miljun ruħ mir-riskju ta’ faqar u ta’ esklużjoni soċjali Żieda ta’ 1,4 miljun (meta mqabbel mas-sena bażi 2008) Tnaqqis ta’ 5,2 miljuni (meta mqabbel mas-sena bażi 2008) fl-2017 Il-mira x’aktarx ma tintlaħaqx Tabella: Il-progress lejn il-miri tal-Ewropa 2020. Sors: COM(2019) 150 final, is-27 ta’ Frar 2019. Infiq trażversali fuq l-azzjoni klimatika u l-bijodiversità Il-baġit tal-UE huwa wkoll għodda importanti għall-kisba ta’ objettivi politiċi trażversali, bħall-azzjoni klimatika u l-bijodiversità. Sabiex twieġeb għall-isfidi u għall-ħtiġijiet ta’ investiment relatati mat-tibdil fil-klima, l-UE ddeċidiet li minn tal-anqas 20 % tal-baġit tagħha għall-2014-2020 — sa EUR 200 biljun matul il-perjodu kollu — jenħtieġ li jintefqu fuq azzjoni relatata mat-tibdil fil-klima. Dan l-approċċ jissejjaħ “integrazzjoni tat-tibdil fil-klima”. Sabiex jinkiseb dan ir-riżultat, l-azzjonijiet ta’ mitigazzjoni u ta’ adattament qegħdin jiġu integrati fil-programmi ta’ nfiq ewlenin kollha tal-UE, b’mod partikolari għall-iżvilupp reġjonali u l-Fond ta’ Koeżjoni, l-enerġija, it-trasport, ir-riċerka u l-innovazzjoni, il-Politika Agrikola Komuni u l-politika ta’ żvilupp tal-UE. L-istimi għan-nefqiet relatati mal-klima huma ssorveljati fuq bażi annwali bl-“indikaturi klimatiċi tal-UE” adattati mill-“indikaturi ta’ Rio” tal-Organizzazzjoni għall-Kooperazzjoni u l-Iżvilupp Ekonomiċi. Fl-2018, l-ammont kien ta’ aktar minn EUR 32 biljun, 20,7 % () mill-baġit tal-2018. L-ammont kumulattiv totali għall-integrazzjoni tat-tibdil fil-klima kien ta’ aktar minn EUR 141 biljun sa tmiem l-2018. L-aħħar stima () hija li dan ser ikun ta’ EUR 210 biljun (19,7 %) għall-perjodu ta’ programmazzjoni kollu. Ċart: Integrazzjoni tal-azzjoni klimatika fl-2018. L-ammonti kollha fiċ-ċart huma f’miljuni ta’ EUR. Sors: Il-Kummissjoni Ewropea. L-UE qed tagħmel ukoll sforz konkret sabiex tappoġġa l-bijodiversità. In-nefqa relatata kienet ta’ aktar minn EUR 13-il biljun, 8,5 % ( ) tal-baġit totali tal-2018. Dawn il-fondi għandhom l-għan li jillimitaw u jreġġgħu lura t-tnaqqis fil-bijodiversità fl-UE, sabiex b’hekk jagħmlu kontribuzzjoni importanti għall-objettivi tat-tkabbir sostenibbli tal-Ewropa 2020. Il-baġit tal-UE u l-għanijiet ta’ żvilupp sostenibbli tan-NU L-għanijiet ta’ żvilupp sostenibbli huma l-pjan ta’ azzjoni għall-kisba ta’ futur aħjar u aktar sostenibbli għal kulħadd. Dawn jindirizzaw l-isfidi globali li aħna niffaċċjaw, inklużi dawk relatati mal-faqar, l-inugwaljanza, il-klima, id-degradazzjoni ambjentali, il-prosperità, il-paċi u l-ġustizzja. In-NU adottat dawn l-għanijiet f’Settembru 2015 bħala parti mill-aġenda 2030 tagħha għall-iżvilupp sostenibbli. Din l-aġenda tat impetu ġdid għall-isforzi globali għall-kisba tal-iżvilupp sostenibbli. L-UE kellha rwol importanti fit-tiswr tal-aġenda 2030, permezz ta’ konsultazzjonijiet pubbliċi, djalogu mas-sħab tagħha u riċerka fil-fond. L-UE hija impenjata li taqdi rwol attiv sabiex timmassimizza l-progress lejn l-għanijiet ta’ żvilupp sostenibbli, kif spjegat fil-komunikazzjoni tagħha ( ) dwar “Il-passi li jmiss għal ġejjieni Ewropew sostenibbli”. L-għanijiet ta’ żvilupp sostenibbli huma ankrati fil-fond fit-trattati Ewropej u integrati fil-programmi, fil-politiki settorjali u fl-inizjattivi kollha tagħha. Kull sena l-UE tkompli bl-isforzi tagħha permezz tal-istrumenti ta’ politika u regolatorji tagħha sabiex issegwi l-għanijiet ta’ żvilupp sostenibbli u twettaq rwol ewlieni sabiex tappoġġa, tikkoordina u tikkumplimenta l-politiki tal-Istati Membri f’termini wkoll finanzjarji permezz tal-baġit tal-UE.

Id-dikjarazzjonijiet tal-programmi tal-2018 enfasizzaw b’mod partikolari l-aktar inizjattivi riċenti u rilevanti li qegħdin jikkontribwixxu għall-għanijiet ta’ żvilupp sostenibbli, għalkemm ħafna drabi b’mod indirett u mhux kwantifikabbli. Dawn l-elementi huma pprovduti għall-finijiet ta’ informazzjoni u ma jikkostitwixxux ir-rapportar uffiċjali dwar il-kontribut tal-baġit tal-UE għall-għanijiet ta’ żvilupp sostenibbli. Billi l-għanijiet huma marbutin, ħafna azzjonijiet tal-UE jistgħu jikkontribwixxu għal diversi minnhom. Il-baġit tal-UE għall-2018 L-2018 kienet il-ħames sena tal-implimentazzjoni tal-qafas finanzjarju pluriennali 2014-2020. Ġew ifformulati żewġ prijoritajiet speċifiċi għall-baġit tal-2018. Wieħed kien rispons Ewropew għall-isfidi l-ġodda li jirriżultaw minn ambjent ġeopolitiku kumpless, mill-ġestjoni tal-migrazzjoni sal-ħarsien tal-fruntieri esterni tal-UE u s-sigurtà taċ-ċittadini tagħha. L-ieħor kien investiment strateġiku u tkabbir sostenibbli, sabiex tiġi appoġġata l-koeżjoni ekonomika, u jinħolqu impjiegi, b’mod partikolari għaż-żgħażagħ. ( ) Informazzjoni aktar dettaljata dwar il-progress li għamlu l-programmi f’indikaturi u f’objettivi speċifiċi tista’ tinkiseb mill-ħarsa ġenerali lejn il-prestazzjoni tal-programmi ( ), li hija silta mid-dikjarazzjonijiet tal-programmi mehmuża mal-abbozz tal-baġit. Ċart: Il-baġit tal-UE tal-2018, approprjazzjonijiet ta’ impenn, skont l-intestaturi tal-baġit. L-ammonti kollha huma f’miljuni ta’ EUR. Sors: Il-Kummissjoni Ewropea. Fl-2018, l-ammont totali ta’ impenji implimentati mill-baġit tal-UE, inklużi l-baġits emendatorji, ammonta għal EUR 160 biljun ( ). Madwar nofs dan l-ammont (50 % jew EUR 77,5 biljun) ġie allokat għall-intestatura 1 “Tkabbir intelliġenti u inklużiv” maqsum bejn l-intestatura 1A “Kompetittività għat-tkabbir u l-impjiegi” (28 %) u l-intestatura 1B “Koeżjoni ekonomika, soċjali u territorjali” (72 %). L-intestatura 2 “Tkabbir sostenibbli: riżorsi naturali” kienet it-tieni l-akbar qasam tal-baġit b’EUR 58,8 biljun, li kien jirrappreżenta 37 %. EUR 3,5 biljun ġew allokati għall-intestatura tal-baġit 3 “sigurtà u ċittadinanza”, inkluż għar-rinfurzar tal-fruntieri esterni tal-UE u għall-indirizzar tal-kriżi tar-refuġjati u tal-migrazzjoni irregolari. Mal-EUR 10.4 biljun ġew allokati għal azzjonijiet barra mill-UE u EUR 9,5 biljun intefqu fuq l-amministrazzjoni tal-istituzzjonijiet tal-UE. Fl-2018 ġew adottati sitt abbozzi ta’ baġits emendatorji. Minbarra l-aġġustamenti standard min-naħa tad-dħul, ġew adottati żewġ abbozzi ta’ baġits emendatorji għall-mobilizzazzjoni tal-Fond ta’ Solidarjetà Ewropew. Dan ir-rapport jiddeskrivi l-ħafna każijiet li fihom dan il-fond jappoġġa l-pajjiżi tal-UE milquta minn diżastri naturali u jgħinhom jirkupraw malajr. Kien hemm bżonn li jsiru aġġustamenti ulterjuri għall-kontribuzzjoni tal-baġit tal-UE għall-faċilità għar-refuġjati fit-Turkija. Dan inkluda t-tħassir tar-riżerva relatata mal-appoġġ għat-Turkija mill-Istrument għall-Assistenza ta’ Qabel l-Adeżjoni, u t-tisħiħ tal-Istrument Ewropew ta’ Viċinat sabiex jiġu ffinanzjati azzjonijiet addizzjonali, pereżempju b’rabta mar-rotta migratorja taċ-ċentru tal-Mediterran.



Il-baġit tal-UE jgħin ibiddel il-prijoritajiet politiċi f’realtà. Għaldaqstant, l-UE qed titfa’ l-flus għal fejn jinsabu l-ħtiġijiet. Il-baġit tal-UE għall-2018, baġit għal kulħadd, ħoloq aktar impjiegi, aktar tkabbir u aktar investimenti.



Lista ta’ programmi koperti f’dan ir-rapport Orizzont 2020 38 Euratom 42 ITER 43 Fond Ewropew għall-Investimenti Strateġiċi 45 Faċilità Nikkollegaw l-Ewropa 49 Kompetittività tal-intrapriżi inklużi dawk żgħar u medji 54

ERASMUS+ 57 Korp Ewropew ta’ Solidarjetà 62 L-impjiegi u l-innovazzjoni soċjali (EaSI) 64 Spazju (Copernicus, Galileo u s-Sistema Ewropea ta' Navigazzjoni b'Kopertura Ġeostazzjonarja) Programm Ewropew għall-Iżvilupp fl-Industrija tad-Difiża 71 Dwana 2020 73 Fiscalis 2020 74 Hercule III 75 Pericles 2020 76 Sistema ta’ informazzjoni għal kontra l-frodi 76 ISA2 — Soluzzjonijiet ta’ interoperabbiltà u oqfsa komuni għall-amministrazzjonijiet pubbliċi, in-negozji u ċ-ċittadini Ewropej Programm Ewropew tal-istatistika 77 Programmi ta’ assistenza għad-dekummissjonar nukleari fil-Bulgarija, fis-Slovakkja u fil-Litwanja 78 Fond Ewropew għall-Iżvilupp Reġjonali u tal-Fond ta’ Koeżjoni 84 Fond Soċjali Ewropew 91 Fond għal Għajnuna Ewropea għall-Persuni l-Aktar fil-Bżonn 95 Fond Agrikolu Ewropew ta’ Garanzija 98 Fond Agrikolu Ewropew għall-Iżvilupp Rurali 103 Fond Ewropew għall-Affarijiet Marittimi u s-Sajd 106 Organizazzjonijiet reġjonali tal-ġestjoni tas-sajd u l-ftehimiet dwar sajd 109

LIFE — Programm għall-ambjent u l-azzjoni klimatika 111 Fond għall-Ażil, il-Migrazzjoni u l-Integrazzjoni 117 Fond għas-Sigurtà Interna Program dwar is-saħħa Ikel u għalf Programm għall-Konsumaturi Ewropa kreattiva Programm dwar id-drittijiet, l-ugwaljanza u ċ-ċittadinanza Programm dwar il-Ġustizzja Programm “l-Ewropa għaċ-Ċittadini” Mekkaniżmu tal-UE għall-Protezzjoni Ċivili Strument għall-assistenza ta’ qabel l-adeżjoni Strument Ewropew tal-Viċinat Strument tal-Kooperazzjoni għall-Iżvilupp (DCI) Fond Ewropew għall-Iżvilupp Sostenibbli (EFSD) Programm tal-UE dwar l-għajnuna umanitarja Inizjattiva voluntiera tal-għajnuna tal-UE Strument Ewropew għad-Demokrazija u għad-Drittijiet tal-Bniedem Politika Estera u ta’ Sigurtà Komuni Strument li jikkontribwixxi għall-Istabbiltà u l-Paċi

Strument ta’ Sħubija għall-Kooperazzjoni ma’ Pajjiżi Terzi Kooperazzjoni ma’ Greenland Appoġġ għall-komunità Ċiprijotta Torka Strument għall-Kooperazzjoni dwar is-Sikurezza Nukleari Faċilità għar-Refuġjati fit-Turkija Fond ta’ Garanzija għall-Azzjonijiet Esterni Mekkaniżmu tal-UE għall-Protezzjoni Ċivili Riżerva ta’ għajnuna f’emerġenza Strument ta’ flessibilità Fond ta’ Solidarjetà tal-UE Fond Ewropew ta’ Aġġustament għall-Globalizzazzjoni



Kompetittività għat-tkabbir u għall-impjiegi (intestatura tal-baġit 1A) Meta l-President Juncker ħabbar il-linji gwida politiċi tiegħu fil-bidu tal-mandat tiegħu, huwa qal li “L-ewwel prijorità tiegħi bħala President tal-Kummissjoni ser tkun li nsaħħaħ il-kompetittività tal-Ewropa u nistimola l-investiment għall-finijiet tal-ħolqien tal-impjiegi.” Il-Kummissjoni wettqet il-wegħda tagħha li aktar nies isibu xogħol. Mill-2014, hemm aktar Ewropej jaħdmu minn qatt qabel, hekk kif inħolqu 12,4-il miljun impjieg ġdid, il-qgħad naqas għal 6,8%, u l-qgħad fost iż-żgħażagħ (14 %) reġa’ lura għal-livell li kien fl-2008. L-investiment kważi rritorna għal-livelli ta’ qabel il-kriżi u l-finanzi pubbliċi tjiebu f’termini tal-livelli ta’ dejn u ta’ defiċit. Il-baġit tal-UE kien strumentali f’dawn il-kisbiet u għadu joffri sors vitali ta’ investiment madwar l-Ewropa. Fl-2018 ġew allokati EUR 22 biljun għall-programmi dwar il-kompetittività għat-tkabbir u l-impjiegi (impenji fl-intestatura 1A), li jirrappreżentaw kważi 14 % tan-nefqa annwali totali mill-baġit. Dan ir-rapport l-ewwel ikopri l-programmi għar-riċerka u l-innovazzjoni (il-programm qafas Orizzont 2020, Euratom u ITER). Dan huwa segwit mill-programmi mmirati lejn l-investimenti strateġiċi (Fond Ewropew għall-Investimenti Strateġiċi, il-Faċilità Nikkollegaw l-Ewropa għall-iżvilupp ta’ netwerks trans-Ewropej fis-settur tat-trasport, tal-enerġija u diġitali) u l-programmi li jappoġġaw is-suq uniku (il-kompetittività, il-ġlieda kontra l-frodi, il-koordinazzjoni fiskali). Il-programm Erasmus+, għall-edukazzjoni, għat-taħriġ, għaż-żgħażagħ u għall-isport ippermetta lil madwar 600 000 żagħżugħ u lil 190 000 membru tal-persunal minn istituzzjonijiet edukattivi u minn organizzazzjonijiet taż-żgħażagħ sabiex jieħdu sehem f’attivitajiet ta’ tagħlim. Ċart: Programmi ewlenin iffinanzjati fl-2018 taħt l-intestatura 1A, Kompetittività għat-tkabbir u l-impjiegi. L-ammonti kollha huma f’miljuni ta’ EUR. Il-kategorija “programmi oħra” tinkludi fost l-oħrajn is-sikurezza u d-dekummissjonar nukleari, id-dwana, Fiscalis u l-ġlieda kontra l-frodi, il-proġetti tal-enerġija sabiex jiġu megħjuna aġenziji deċentralizzati għall-irkupru ekonomiku (EERP, European Economic Recovery Plan), azzjonijiet u programmi oħra, proġetti pilota u azzjonijiet preparatorji, azzjonijiet iffinanzjati taħt il-prerogattivi tal-Kummissjoni u kompetenzi speċifiċi mogħtija lill-Kummissjoni. Sors: Il-Kummissjoni Ewropea.

Il-prosperità futura tal-Ewropa tiddependi fuq id-deċiżjonijiet ta’ investiment li jittieħdu llum. Fid-dawl tal-qafas finanzjarju pluriennali li jmiss, il-Kummissjoni pproponiet li tingħata spinta lill-investiment f’oqsma ewlenin bħar-riċerka, l-infrastruttura strateġika u t-trasformazzjoni diġitali. Il-programmi taħt din l-intestatura tal-baġit jikkontribwixxu primarjament għall-prijoritajiet tal-Kummissjoni ta’ Juncker intitolati “impjiegi, tkabbir u investiment”, “suq uniku diġitali”, “unjoni tal-enerġija u l-klima” u “unjoni ekonomika u monetarja aktar profonda u ġusta”. It-titjib tal-kompetittività u t-tisħiħ tal-impjiegi u tat-tkabbir sostenibbli huma fiċ-ċentru tad-diskussjonijiet dwar l-aġenda strateġika għall-futur. Orizzont 2020 Objettivi tal-programm Orizzont 2020, il-programm qafas tal-UE għar-riċerka u għall-innovazzjoni, huwa l-akbar programm ta’ finanzjament tar-riċerka transnazzjonali fid-dinja. Huwa wkoll l-akbar programm ta’ riċerka u ta’ innovazzjoni fl-istorja tal-UE, bi kważi EUR 80 biljun f’finanzjament disponibbli fuq seba’ (7)snin (mill-2014 sal-2020). Barra minn hekk, Orizzont 2020 kiseb b’ingranaġġ madwar EUR 13-il biljun f’fondi privati u mmobilizza EUR 29,6 biljun permezz ta’ finanzjament tad-dejn. Il-programm jaqdi rwol ċentrali fil-provvista ta’ qafas strateġiku komuni għall-finanzjament mill-UE tar-riċerka u tal-innovazzjoni. L-għan tiegħu huwa li jiżgura li l-Ewropa tipproduċi xjenza u teknoloġija tal-aqwa klassi, sabiex jitneħħew l-ostakli għall-innovazzjoni u ssir eħfef għas-setturi pubbliċi u privati sabiex jaħdmu flimkien fis-sejbien ta’ soluzzjonijiet għall-isfidi l-kbar li taffaċċa s-soċjetà tagħna. L-appoġġ tal-UE għar-riċerka u għall-innovazzjoni jżid il-valur billi jħeġġeġ il-kooperazzjoni bejn timijiet ta’ riċerka f’pajjiżi u f’dixxiplini differenti, li huma essenzjali sabiex isiru skoperti rivoluzzjonarji. Jippermetti li l-UE tilħaq il-prijoritajiet bħall-Ftehim ta’ Pariġi dwar it-tibdil fil-klima L-objettiv ġenerali ta’ dan il-programm huwa li jibni soċjetà u ekonomija bbażati fuq l-għarfien u l-innovazzjoni fl-UE kollha filwaqt li jikkontribwixxi għall-iżvilupp sostenibbli. L-objettivi speċifiċi huma dawn li ġejjin. Il-ġenerazzjoni ta’ xjenza eċċellenti u l-firxa tal-parteċipazzjoni It-tisħiħ tat-tmexxija industrijali tal-Ewropa L-indirizzar tal-isfidi tas-soċjetà Il-promozzjoni tax-xjenza mas-soċjetà u għas-soċjetà L-implimentazzjoni u l-aħħar kisbiet Sa tmiem l-2018, ġew konklużi 679 sejħa għal proposti ta’ Orizzont 2020. Il-benefiċjarji wieġbu b’mod massiv għal dawn is-sejħiet u ppreżentaw kważi 192 000 proposta eliġibbli, filwaqt li talbu kontribuzzjoni finanzjarja totali ta’ EUR 290 biljun mill-UE. Minn dawn, inżammu 23 250 proposta għall-finanzjament, li wassal għar-rata globali ta’ suċċess ta’ proposti sħaħ eliġibbli fl-ewwel 5 snin għal 12 %. Total ta’ 21 599 ftehim ta’ għotja ġew iffirmati sal-aħħar ta’ Diċembru 2018, b’allokazzjoni tal-baġit ta’ EUR 39 biljun f’finanzjament mill-UE. Din l-allokazzjoni hija mistennija tikber saħansitra aktar hekk kif uħud mill-għotjiet mis-sejħiet tal-2018 se jiġu ffirmati fl-2019. Ġew skoperti pjaneti ġodda Sar progress kbir fit-trattament tal-kanċer Issa hemm disponibbli 1,6 miljun doża ta’ vaċċini tal-Ebola Ġiet żviluppata batterija li hija 100 darba aktar b’saħħitha minn dik ordinarja Fil-bliet tagħna qed jiġu ttestjati tekniki ġodda għall-ħżin tal-enerġija fuq il-bażi ta’ ċelloli tal-idroġenu L-impatt tal-programm finalment jiddependi mid-disseminazzjoni u mill-isfruttar tad-data u tar-riżultati mir-riċerka u mill-innovazzjoni. Din hija r-raġuni l-għaliex il-programm ta’ ħidma kompla jiġi rfinat sabiex tiżdied id-disponibbiltà tat-tali data u riżultati. Fl-2018 ġew introdotti wkoll inizjattivi għat-tisħiħ ta’ innovazzjonijiet kummerċjabbli, b’mod partikolari l-introduzzjoni tal-pilota tal-Kunsill Ewropew tal-Innovazzjoni, b’baġit ta’ EUR 2,7 biljun. Eluf ta’ proġetti ta’ Orizzont 2020 għandhom impatt tanġibbli dirett Teknoloġiji tal-kwantum Teknoloġiji tal-kwantum jużaw il-proprjetajiet tal-effetti tal-kwantum — l-interazzjonijiet tal-molekuli, tal-atomi u saħansitra ta’ partikuli iżgħar magħrufa bħala oġġetti tal-kwantum — għall-ħolqien ta’ applikazzjonijiet prattiċi f’ħafna oqsma differenti. Il-“kwantum emblematiku” tnieda f’Ottubru 2018. Din hija waħda mill-aktar inizjattivi fit-tul u fuq skala kbira ta’ riċerka u ta’ innovazzjoni ambizzjużi tal-Kummissjoni Ewropea u tinvolvi lil aktar minn 5 000 riċerkatur. Għandha l-għan li tixħet ir-riċerka tal-Ewropa fuq quddiem nett fit-tieni rivoluzzjoni tal-kwantum u tiskatta industrija Ewropea kompetittiva fit-teknoloġija tal-kwantum, sabiex b’hekk iġġib avvanzi trasformattivi fix-xjenza, fl-industrija u fis-soċjetà. It-teknoloġija spazjali It-teknoloġija, id-data u s-servizzi spazjali saru indispensabbli fil-ħajja ta’ kuljum taċ-ċittadini Ewropej, u għandhom rwol essenzjali fil-kisba tal-interessi strateġiċi tal-Ewropa. Satelliti żgħar u ħfief huma kruċjali għat-titjib tal-konnettività, tas-servizzi tal-internet u tal-immaġni u l-pożizzjonament tad-Dinja bbażati fl-ispazju. Din hija r-raġuni għaliex l-UE nediet premju ta’ EUR 10 miljun għal soluzzjoni innovattiva u kummerċjalment vijabbli li toffri servizzi ta’ varar bi spejjeż baxxi għal satelliti ħfief. Il-premju se jikkontribwixxi għall-objettivi tal- istrateġija spazjali għall-Ewropa tal-Kummissjoni, li għandha l-għan li ssaħħaħ l-awtonomija tal-Ewropa fl-aċċessa tal-ispazju u li tħeġġeġ l-iżvilupp tas-swieq kummerċjali għal servizzi ta’ varar bi spejjeż baxxi. Soluzzjonijiet tat-trasport pubbliku Ewropew Sal-2050, żewġ terzi mill-popolazzjoni tad-dinja ser ikunu qed jgħixu fl-ibliet. It-tniġġis mit-traffiku fit-triq huwa problema kbira f’ħafna bliet iżda aħna ma nistgħux neliminaw il-vetturi tal-passiġġieri għalkollox. Il-vetturi mingħajr sewwieq se jibdlulna ħajjitna, bħalma għamlu qabilhom il-ferroviji tal-istim u l-karozzi. AVENUE huwa proġett iffinanzjat mill-UE taħt Orizzont 2020 li beda fl-1 ta’ Mejju 2018. Il-proġett AVENUE juri l-potenzjal ekonomiku, ambjentali u soċjali tal-vetturi awtonomi - kemm għall-kumpaniji kif ukoll għall-vjaġġaturi pubbliċi - filwaqt li jivvaluta l-imġiba tal-vetturi fit-triq b’mod sikur. Ritratt: © L-Unjoni Ewropea Approċċ minnhom ħieles mill-karbonju li qed jiġi ttestjat fil-bliet madwar l-Ewropa huwa flotta ta’ xarabanks li jaħdmu biċ-ċelloli tal-idroġenu. Dawn qishom xarabanks normali iżda jaħdmu bl-elettriku ġġenerat bl-użu ta’ teknoloġija taċ-ċelloli tal-fjuwil żviluppata mill-industrija bl-appoġġ mill-UE. Dawn iċ-ċelloli għandhom bżonn l-idroġenu u l-arja biss u jeħilsu fwar tal-ilma li ma jagħmilx ħsara. L-impriża konġunta taċ-ċelloli tal-fjuwil u tal-idroġenu allokat riżorsi konsiderevoli għall-irfinar tal-proċess ta’ elettroliżi, bir-riżultat li l-Ewropa issa hija fuq quddiem nett fuq livell dinji fit-teknoloġija ewlenija, il-membrana tal-iskambju tal-protoni. Issa siti tal-produzzjoni tal-idroġenu ekoloġiku qegħdin jiftħu madwar l-Ewropa kollha. F’Gothenburg, l-Iżvezja, is-sħab tal-proġett urew il-fattibbiltà u l-potenzjal ta’ stejġ tax-xarabanks “fuq ġewwa”, li jipprovdi ambjent intern komdu u kenn mit-temp. Dan ifisser li destinazzjoni speċifika bħal librerija, sptar jew ċentru tax-xiri jistgħu, fil-futur, jaġixxi bħala stejġ tax-xarabanks. Tibdiliet rivoluzzjonarji fid-disinn, fit-tħaddim u fil-manutenzjoni tax-xarabanks se jbiddlu b’mod drammatiku l-mod li bih aħna nużaw it-trasport pubbliku. L-ewwel immaġni ta’ toqba sewda L-UE appoġġat diversi snin ta’ riċerka u kooperazzjoni internazzjonali mingħajr preċedenti ta’ xjenzjati sabiex jifformaw parti mill-Konsorzju tal-Event Horizon Telescope. Dawn irnexxielhom jiksbu l-ewwel immaġni ta’ toqba sewda billi użaw osservazzjonijiet mill-Event Horizon Telescope. L-immaġni turi ċirku jiddi ffurmat hekk kif id-dawl jintlewa fil-gravità intensa madwar toqba sewda li hija 6,5 biljun darba aktar massiva mix-Xemx. Din l-immaġni kienet ħolma għal żmien twil u tipprovdi l-aktar evidenza b’saħħitha sal-lum tal-eżistenza ta’ toqob suwed supermassivi u tagħti xejra ġdida lill-istudju tat-toqob suwed, tal-event horizons tagħhom u l-gravità tagħhom. Ritratt: © Kollaborazzjoni tal-Event Horizon Telescope (EHT) skont il-liċenzja tal-Creative Commons Attribution (CC-BY), 2018 Valutazzjoni u evalwazzjoni L-evalwazzjoni interim tal-2017 ( ) enfasizzat li Orizzont 2020 huwa programm ta’ finanzjament tar-riċerka attraenti ħafna u rilevanti. Madankollu, din l-attraenza u r-rilevanza kontinwa, wasslet għal abbonament eċċessiv fuq skala kbira. L-evalwazzjoni sabet rata ta’ suċċess ta’ 11,6 % biss meta mqabbel ma’ 18,5 % tal-predeċessur tiegħu, is-Seba’ Programm Qafas. Sabiex jiġu ffinanzjati l-proposti kollha evalwati b’mod indipendenti u li jaqbżu l-limitu strett tal-kwalità kien ikun hemm bżonn ta’ EUR 62,4 biljun addizzjonali. Il-prezz tal-għażla f’termini tal-iskart tar-riżorsi għall-applikanti li jissottomettu proġetti ta’ kwalità għolja iżda li ma jirnexxux huwa stmat għal EUR 636 miljun fis-sena ( ). L-evalwazzjoni interim issuġġeriet ukoll li l-programm jista’ jiġi ssimplifikat aktar. Il-Qorti Ewropea tal-Awdituri rrikonoxxiet fir-Rapport speċjali Nru 28/2018 ( ) tagħha li Orizzont 2020 għamel progress kbir f’termini ta’ simplifikazzjoni meta mqabbel mas-Seba’ Programm Qafas. Il-piż amministrattiv fuq dawk li japplikaw għal għotjiet ta’ riċerka u li jimmaniġġjaw dawn tnaqqas u suġġerimenti dwar simplifikazzjoni ulterjuri ġew inkorporati fil-proposta għal programm ġdid Orizzont Ewropa. Is-simplifikazzjoni tar-regoli dwar il-finanzjament skont il-qafas finanzjarju pluriennali l-ġdid hija l-karatteristika ewlenija tal-ġenerazzjoni l-ġdida ta’ programmi. Pereżempju, permezz ta’ “finanzjament b’somma f’daqqa”, il-pagamenti jkunu jistgħu jsiru fuq il-bażi tal-kisba tal-miri miftiehma minflok fuq il-bażi tal-kostijiet eliġibbli. Din is-simplifikazzjoni tagħmel l-amministrazzjoni anqas impenjattiva u tnaqqas ir-riskju ta’ żball. Dan il-metodu ġie ttestjat fis-sejħiet pilota fl-2018 u l-ittestjar ser ikompli fl-2019. Fl-2018, il-Kummissjoni pproponiet pakkett tal-politika għall-programm qafas futur għar-riċerka u għall-innovazzjoni, imsejjaħ Orizzont Ewropa ( ). Dan se jgħin lill-Ewropa sabiex tibqa’ fuq quddiem nett fir-riċerka u fl-innovazzjoni globali. Kif aċċennat fir-rapport ( ) tal-Grupp ta’ Livell Għoli, ippresedut minn Pascal Lamy, l-investiment fir-riċerka se jippermetti li l-UE tikkompeti ma’ ekonomiji żviluppati u emerġenti oħra, tiżgura futur prosperuż għaċ-ċittadini tagħha u tippreserva l-mudell soċjali uniku tagħha. Filwaqt li jibni fuq is-suċċess ta’ Orizzon 2020, il-programm il-ġdid ser ikompli jippromwovi l-eċċellenza fir-riċerka u jsaħħaħ l-enfasi fuq l-innovazzjoni, pereżempju permezz tal-iżvilupp ta’ prototipi, ta’ assi intanġibbli, ta’ għarfien u ta’ trasferiment tat-teknoloġija. Il-Kunsill Ewropew tal-Innovazzjoni l-ġdid se jipprovdi punt uniku ta’ servizz għal innovaturi b’potenzjal għoli u fixkiela, bl-għan li l-Ewropa tkun fuq quddiem fl-innovazzjoni li toħloq is-swieq. Euratom Objettivi tal-programm

It-teknoloġiji nukleari u tar-radjazzjoni jonizzanti jkomplu jaqdu rwol importanti, kemm jekk dawn jikkonċernaw l-enerġija u jikkontribwixxu għas-sigurtà tal-provvista, jintużaw fir-radjazzjoni f’applikazzjonijiet mediċi u industrijali jew jiġġestixxu l-fjuwil użat u l-iskart radjuattiv. L-użu sikur u sigur ta’ dawn it-teknoloġiji huwa tal-akbar importanza u l-programmi ta’ riċerka jgħinu sabiex jinżammu l-ogħla standards ta’ sikurezza, ta’ sigurtà u salvagwardji f’dan il-qasam. Il-programm Euratom ( ) jiffoka wkoll fuq l-iżvilupp tal-enerġija mill-fużjoni, sors ta’ enerġija li potenzjalment ma jinħeliex u li ma jagħmilx ħsara lill-klima. Il-programm jopera permezz ta’ finanzjament ta’ “azzjoni indiretta” lil partijiet terzi u permezz ta’ “azzjonijiet diretti” mwettqa miċ-Ċentru Konġunt tar-Riċerka tal-Kummissjoni. L-implimentazzjoni u l-aħħar kisbiet Ħafna mill-proġetti tal-fissjoni li ntgħażlu huma fl-oqsma tas-sikurezza nukleari (41 %), tal-infrastrutturi tar-riċerka (22 %), tal-immaniġġjar tal-iskart (15 %) u tal-protezzjoni kontra r-radjazzjoni (13 %). L-iżvilupp ta’ superkonduttur b’temperatura għolja rebaħ il-Premju tal-Euratom tal-2016 għall-Innovazzjoni fir-Riċerka tal-Fużjoni. Issa jista’ jiġi ffabbrikat f’tul ta’ 7 metri. Ġie ttestjat ukoll fil-kesħa f’temperatura tan-nitroġenu likwidu u f’kurrent għoli, jiġifieri taħt kundizzjonijiet ta’ fużjoni. Iċ-Ċentru Konġunt tar-Riċerka ilu jikkontribwixxi għall-Collaborative International Evaluated Library Organization (Organizzazzjoni Internazzjonali għall-Kollaborazzjoni dwar Libreriji tad-Data) inizjattiva li għandha l-għan tistandardizza madwar id-dinja d-data nukleari evalwata għal valutazzjonijiet armonizzati tas-sikurezza fl-enerġija nukleari. Valutazzjoni u evalwazzjoni L-evalwazzjoni interim tal-2017 ( ) turi li parti importanti mill-valur miżjud Ewropew tal-azzjonijiet indiretti tal-Euratom hija l-ħila tal-UE li timmobilizza raggruppament akbar ta’ eċċellenza, ta’ għarfien espert u ta’ multidixxiplinarità fir-riċerka nukleari meta mqabbla ma’ dak li jistgħu joffru l-Istati Membri individwali. Permezz ta’ riċerka u ta’ innovazzjoni kooperattivi, il-programm Euratom jippermetti wkoll approċċ mifrux madwar l-Ewropa kollha għat-titjib tas-sikurezza nukleari u tal-protezzjoni kontra r-radjazzjoni fl-oqsma kollha ta’ applikazzjoni. Dan jikkomplimenta d-direttivi tal-Euratom dwar is-sikurezza nukleari, l-immaniġġjar tal-iskart radjuattiv u l-istandards bażiċi tas-sikurezza u jinvolvi progress xjentifiku u teknoloġiku li jista’ jintwera fl-oqsma kollha li ma kinux ikunu possibbli mingħajr approċċ pan-Ewropew kollaborattiv. Il-programm Euratom jippermetti wkoll koordinazzjoni ferm aktar mifruxa tal-edukazzjoni u tat-taħriġ madwar l-Ewropa kollha, l-użu tal-infrastrutturi tar-riċerka u l-kooperazzjoni internazzjonali. Dan huwa ta’ benefiċċju partikolari għall-Istati Membri iżgħar li jistgħu jieħdu vantaġġ mill-ekonomiji ta’ skala pprovduti mill-effett ta’ raggruppar madwar l-Ewropa kollha. Ix-xogħol preparatorju għall-programm futur ta’ riċerka u ta’ taħriġ tal-Euratom inkluda żewġ studji ta’ evalwazzjoni, żewġ gruppi ta’ esperti ta’ livell għoli li assistew lill-Kummissjoni, konsultazzjoni pubblika tal-partijiet ikkonċernati u kontribuzzjonijiet għall-valutazzjoni tal-impatt ta’ Orizzont Ewropa ( ). Fl-indirizzar tan-nuqqasijiet tal-programm li ġew identifikati fl-evalwazzjoni, il-proposta għall-programm il-ġdid tal-Euratom ġiet issimplifikata (permezz ta’, pereżempju, tnaqqis fl-għadd ta’ objettivi minn 14 għal erbgħa) u s-sinerġiji ma’ Orizzont Ewropa se jiġu sfruttati aħjar (eż. fir-riċerka dwar is-saħħa u l-azzjonijiet ta’ Marie Skłodowska-Curie). ITER Objettivi tal-programm ITER huwa wieħed mill-aktar proġetti ambizzjużi dwar l-enerġija fid-dinja llum il-ġurnata. Il-proġett tfassal permezz tal-kollaborazzjoni ta’ seba’ partijiet: l-UE, iċ-Ċina, l-Indja, il-Ġappun, il-Korea, ir-Russja u l-Istati Uniti. L-għan huwa li jinbena u jitħaddem reattur b’fużjoni sperimentali li se jintuża sabiex tiġi esplorata u tintwera l-fattibbiltà xjentifika u teknoloġika tal-użu tal-fużjoni bħala sors tal-enerġija ( ). ITER mhuwiex se jipproduċi elettriku peress li l-iskop tiegħu aktar huwa ta’ natura sperimentali: is-soluzzjoni għal problemi xjentifiċi u tekniċi kritiċi sabiex il-fużjoni tittieħed f’punt li fih jistgħu jitfasslu l-applikazzjonijiet industrijali. ITER huwa mistenni jkun l-ewwel apparat tal-fużjoni fid-dinja li jiġġenera aktar enerġija minn dik mitfugħa fih u, b’hekk, ser ikun il-prova ta’ prinċipju li jwitti t-triq għall-istadju li jmiss: impjant tal-enerġija mill-fużjoni ta’ dimostrazzjoni ( ). L-implimentazzjoni u l-aħħar kisbiet ( ) Il-bini tal-ITER beda fl-2007. L-UE hija responsabbli għal 45 % mill-kostruzzjoni tiegħu. Huma involuti industriji tal-inġinerija ċivili tal-ogħla livell ta’ żvilupp teknoloġiku. Sal-lum, ingħataw aktar minn 700 kuntratt u għotjiet lil kumpaniji, li jinkludu intrarpiżi żgħar u medji, f’24 pajjiż, għal valur ta’ kważi EUR 5 biljun. Il-kostruzzjoni issa miexja viżibbilment u kostantement fis-sit sa Novembru 2018 tlesta sa 60 % minnu. Il-bijotarka tal-bini Tokamak tlestiet u l-iscaffolding tagħha tneħħa fi Frar 2018. Fil-bażi tagħha, il-kostruzzjoni tal-kuruna, komponent vitali taħt ir-responsabbiltà tal-Euratom, tlestiet fil-ħin f’Awwissu. Tliet tankijiet tat-tbattil forniti mill-Istati Uniti u erba’ tankijiet ta’ suppressjoni tal-fwar forniti miċ-Ċina ġew installati fl-istess xahar. L-ewwel settur tar-reċipjent vakwu, li qed jinbena fil-Korea, tlesta aktar minn 80 % minnu. Ir-Russja lestiet il-produzzjoni tagħha ta’ konduttur tal-kamp polojdali għas-sistema ta’ kalamiti tal-ITER, u l-Indja kważi lestiet il-fabrikazzjoni taċ-ċilindru u tal-bażi inferjuri tal-krijostat fuq il-post f’Cadarache. Il-manifattura ta’ pakketti tal-koljatura tal-kamp torojdali, kif ukoll l-ittestjar fil-kesħa u l-inserzjoni f’kompartimenti ffabbrikati bi preċiżjoni, jinsabu f’livell avvanzat fl-Ewropa u fil-Ġappun. B’mod ġenerali, sar progress sostanzjali għal kull komponent, sistema u struttura ewlenin tal-ITER ( ). L-ITER huwa proġett internazzjonali teknoloġikament kumpless, mingħajr preċdenti u fuq skala kbira u, għaldaqstant, iffaċċja sfidi sinifikanti li wasslu għal kostijiet akbar u għal dewmien. Madankollu, il-progress li sar fl-2018 ikkonferma r-robustezza tal-azzjonijiet meħuda għ ( ). Valutazzjoni u evalwazzjoni L-evalwazzjoni konkluża riċentement tal-ITER ( ) enfasizzat titjib fil-ġestjoni tal-proġett. L-ewwel nett, l-aġenzija Ewropea inkarigata mill-kontribuzzjoni tal-UE għall-ITER (fużjoni għall-enerġija jew F4E) tejbet il-prattiki ta’ kontroll u ta’ monitoraġġ tagħha. Numru ta’ indikaturi ewlenin tal-prestazzjoni li jkejlu l-progress u l-kosteffiċjenza tal-proġett issa qed jiġu ssorveljati mill-qrib ( ). It-tieni, l-hekk imsejjaħ approċċ imqassam fuq stadji huwa wieħed mill-aktar partijiet kruċjali tar-rivoluzzjoni fil-ġestjoni peress li jaqsam il-ħidma f’erba’ stadji, b’kull wieħed li għandu għan ewlieni x’jilħaq. Matul kull stadju tal-proġett, se jitwettqu biss l-attivitajiet li jkunu kritiċi għall-għan li jrid jintlaħaq f’dak l-istadju ( ). Skont il-qafas finanzjarju pluriennali li jmiss, l-UE se tkompli bl-appoġġ tagħha għall-ITER permezz tal-F4E, filwaqt li tiżgura li l-iżborż tal-finanzjament ikun ibbażat fuq il-prestazzjoni u fuq il-kisbiet proprji fil-prattika.

Il-Fond Ewropew għall-Investimenti Strateġiċi Objettivi tal-programm Il-pjan ta’ investiment għall-Ewropa, magħruf ukoll bħala “l-Pjan Juncker”, imniedi mill-President Jean-Claude Juncker fl-2015, kien tweġiba importanti għall-kriżi ekonomika u finanzjarja u għall-impatt negattiv tagħha fil-livell tal-invesitment fl-UE. Il-pjan baqa’ waħda mill-prijoritajiet ewlenin għall-Kummissjoni fl-2018. Huwa mibni fuq tliet pilastri: il-Fond Ewropew għall-Investimenti Strateġiċi jipprovdi garanzija tal-UE sabiex jiġi mmobbilizzat l-investiment privat; iċ-Ċentru Ewropew ta’ Konsulenza għall-Investimenti u l-Portal Ewropew ta’ Proġetti ta’ Investiment jipprovdu assistenza teknika u viżibbiltà akbar għall-opportunitajiet ta’ investiment. It-tielet pilastru huwa mmirat lejn it-titjib tal-ambjent kummerċjali billi jneħħi l-ostakoli regolatorji għall-investiment fl-UE kollha. Il-Fond Ewropew għall-Investimenti Strateġiċi, magħruf ukoll bħala “l-Fond Juncker”, għandu l-għan li sal-2020 jimmobilizza EUR 500 biljun ( ) f’investiment pubbliku u privat addizzjonali f’oqsma strateġiċi bħall-infrastruttura, ir-riċerka u l-innovazzjoni, l-edukazzjoni, l-enerġija rinnovabbli u l-effiċjenza enerġetika, l-ambjent kif ukoll il-finanzjament ta’ riskju għal intrapriżi żgħar u medji. Dan huwa miksub permezz ta’ garanzija baġitarja tal-UE għall-Grupp tal-Bank Ewropew tal-Investiment, li tippermettilhom iżidu l-finanzjament ta’ proġetti bi profil ta’ riskju ogħla. Il-fond jappoġġa investimenti li jsaħħu t-tkabbir, speċjalment fl-oqsma li ġejjin:



Ċart: l-investiment skont is-settur sal-15 ta’ Mejju 2019. Sors: Grupp tal-Bank Ewropew tal-Investiment – http://www.eib.org/efsi/ L-implimentazzjoni u l-aħħar kisbiet Sa tmiem l-2018, il-Fond Ewropew għall-Investimenti Strateġiċi kien irnexxielu jappoġġa proġetti innovattivi u strateġiċi u għen fil-mobilizzazzjoni ta’ aktar minn EUR 370 biljun() f’investiment privat u pubbliku. Dan diġà jirrappreżenta kważi 75 % mill-mira għall-2020. Taħt il-komponent infrastruttura u innovazzjoni, il-Bank Ewropew tal-Investiment approva 514-il proġett ta’ madwar EUR 244,3 biljun f’valur tal-investiment, bil-finanzjament mill-Bank Ewropew tal-Investiment iggarantit mill-Fond Ewropew għall-Investimenti Strateġiċi li huwa mistenni jammonta għal EUR 52,9 biljun. Għall-komponent intrapriżi żgħar u medji, ġew approvati 517-il operazzjoni mill-Fond Ewropew tal-Investiment għal valur ta’ investiment totali ta’ EUR 131.2 biljun. Huma mistennija li jibbenifikaw madwar 858 000 kumpaniji b’kapitalizzazzjoni żgħira u medja fl-Istati Membri kollha. Mill-1 031 operazzjoni approvati, 869 ġew iffirmati fl-Istati Membri kollha. Il-Fond Ewropew għall-Investimenti Strateġiċi jinsab fi triqtu sabiex jilħaq l-objettivi tiegħu. Il-Fond Ewropew għall-Investimenti Strateġiċi kellu effett moltiplikatur aggregat ta’ 13,5 ( ) fl-2018, li jfisser li kull EUR 1 tal-baġit tal-UE jingrana EUR 14,96 f’investiment addizzjonali (kalkolu għall-fond sħiħ). Il-Fond Ewropew għall-Investimenti Strateġiċi qeda wkoll rwol importanti fl-allokazzjoni tal-investiment sabiex jintlaħqu l-objettivi strateġiċi tal-UE. Terz mill-investimenti totali tal-Fond Ewropew għall-Investimenti Strateġiċi jappoġġa lil intrapriżi żgħar u medji; 25 % għar-riċerka u l-iżvilupp; 18 % jappoġġaw proġetti tal-enerġija; 11 % għal proġetti diġitali; 7 % għal proġetti tat-trasport; 4 % għall-infrastruttura soċjali u 4 % għall-ambjent u għall-effiċjenza fir-riżorsi (). Il-provvista ta’ faċilitajiet ġodda għall-pazjenti fil-Polonja ( ) L-isptarijiet spiss ikunu neqsin minn fondi sabiex jinvestu fit-titjib tal-istandard tal-kura tas-saħħa tagħhom. Ir-Reġjun ta’ Kujawsko-Pomorskie kien l-ewwel wieħed fil-Polonja li kiseb self għal proġett fis-settur pubbliku mill-Fond Ewropew għall-Investimenti Strateġiċi. Billi għaqqad self ta’ EUR 57 miljun mill-Bank Ewropew tal-Investiment ma’ flus mill-baġit tiegħu stess u minn finanzjament ieħor mill-UE, ir-reġjun qed jestendi l-isptar Rydygier f’Toruń. B’enfasi fuq ir-riċerka u fuq it-teknoloġija moderna, dan il-proġett se jipprovdi lir-residenti b’firxa sħiħa ta’ trattamenti u ta’ aċċess għall-aħħar proċeduri mediċi. L-għadd ta’ sodod għall-pazjenti se jirdoppja, u jitla’ minn 551 għal 1 059. L-ispazju tal-art se jiżdied minn 20 000 m2 għal aktar minn 50 000 m2, u se jinħoloq spazju ekoloġiku ta’ 57 000 m2. L-isptar se jiffranka l-ispejjeż billi jtejjeb l-effiċjenza tal-amministrazzjoni u billi jintroduċi miżuri ekoloġiċi li jiffrankaw l-enerġija. Il-partijiet il-ġodda tal-isptar se jiftħu għall-pazjenti fl-2019. It-titjib tan-netwerks tal-enerġija fl-Italja ( ) Il-Bank Ewropew tal-Investiment qed isellef lil Dolomiti Energia EUR 100 miljun sabiex iġġedded u tiżviluppa n-netwerks ta’ distribuzzjoni tal-gass u tal-elettriku tagħha. Il-finanzjament ser isaħħaħ u jmantni l-impjanti idroelettriċi fil-provinċja ta’ Trento fit-Tramuntana tal-Italja, fejn Dolomiti Energia topera u timpjega 1 400 persuna.

Il-Fond Nikkollegaw l-Ewropa mal-Broadband ( ): il-broadband jilħaq żoni anqas popolati tal-UE ( ) Il-Fond Nikkollegaw l-Ewropa mal-Broadband huwa l-ewwel pjattaforma ta’ investiment fl-infrastruttura tal-broadband taħt il-pjan Juncker. Il-fond jgħaqqad il-finanzjament mill-Bank Ewropew tal-Investiment, mill-Faċilità Nikkollegaw l-Ewropa, minn banek promozzjonali nazzjonali u minn investituri privati. Il-fond il-ġdid tal-broadband se jgħin lill-UE tilħaq il-mira li l-unitajiet domestiċi Ewropej kollha għandu jkollhom aċċess għal konnessjonijiet tal-internet ta’ 30 Megabit fis-sekonda sal-2020 u li l-iskejjel, iċ-ċentri tat-trasport, il-fornituri ewlenin tas-servzzi pubbliċi u l-intrapriżi diġitalment intensivi kollha għandu jkollhom aċċess għal konnessjonijiet tal-internet ta’ Gigabit (1) fis-sekonda sal-2025 (l-objettivi tas-Soċjetà Ewropea tal-Gigabits). Dan iwieġeb għad-domanda li qiegħda tikber ta’ finanzjament ta’ proġetti tal-broadband fuq skala iżgħar u b’riskju ogħla madwar l-Ewropa kollha, li bħalissa m’għandhomx aċċess għal fondi tal-UE. Il-fond għandu l-għan li jiġbor EUR 500 miljun għall-investiment fil-broadband sal-2020 u huwa mistenni jkattar investimenti totali li jlaħħqu mal-EUR 1,0-1,7 biljun. L-ewwel proġett tal-fond ġie ffirmat f’Jannar 2019 sabiex jitnieda netwerk ta’ fibra sad-dar (FTTH) ta’ kwalità għolja u b’aċċess miftuħ f’livell residenzjali, kummerċjali u għall-amministrazzjoni pubblika fiż-żoni rurali tar-reġjuni ta’ Primorje-Gorski Kotar u ta’ Istria (il-Kroazja) li jkopri aktar minn 135 000 post. Valutazzjoni u evalwazzjoni L-evidenza mill-Evalwazzjoni tal-2018 tissuġġerixxi valur miżjud ċar f’termini tal-Fond Ewropew għall-Investimenti Strateġiċi li jwieġeb għal ħtiġijiet ta’ investiment mhux issodisfati u jappoġġa l-ħtieġa għal investiment kontroċikliku. Minn perspettiva politika, il-fond irnexxielu jmexxi d-dibattitu minn miżuri ta’ awsterità għal miżuri ta’ appoġġ għall-investiment. Fuq il-bażi tal-operazzjonijiet sa tmiem l-2017, il-Fond Ewropew għall-Investimenti Strateġiċi appoġġa aktar minn 750 000 impjieg biċ-ċifra li se tiżdied għal 1,4 miljun impjieg sal-2020. Dan żied il-prodott domestiku gross fl-UE b’0,6% u huwa mistenni li jżid il-prodott domestiku gross tal-UE b’1,3% sal-2020. Minkejja li l-istampa ġenerali tjiebet f’livell makro, f’termini tal-iskala tad-diskrepanza fil-finanzjament u tal-kundizzjonijiet tal-finanzjament (speċjalment għal intrapriżi żgħar u medji), għad hemm ħtiġijiet ta’ investiment sostanzjali u urġenti. L-evidenza mill-evalwazzjoni tissuġġerixxi li diskrepanzi persistenti fis-suq li jżommu lura l-investiment għadhom osservati f’oqsma ta’ po